title: 2011/50/EÚ: Rozhodnutie Rady a zástupcov vlád členských štátov, ktorí sa zišli na zasadnutí Rady, z  15. októbra 2010 o podpise a predbežnom vykonávaní Dohody o spoločnom leteckom priestore medzi Európskou úniou a jej členskými štátmi na jednej strane a Gruzínskom na strane druhej

text:
               28.1.2011

               SK

               Úradný vestník Európskej únie

               L 25/1

         ROZHODNUTIE RADY A ZÁSTUPCOV VLÁD ČLENSKÝCH ŠTÁTOV, KTORÍ SA ZIŠLI NA ZASADNUTÍ RADY,
   z 15. októbra 2010
   o podpise a predbežnom vykonávaní Dohody o spoločnom leteckom priestore medzi Európskou úniou a jej členskými štátmi na jednej strane a Gruzínskom na strane druhej
   (2011/50/EÚ)
   RADA EURÓPSKEJ ÚNIE A ZÁSTUPCOVIA VLÁD ČLENSKÝCH ŠTÁTOV EURÓPSKEJ ÚNIE, KTORÍ SA ZIŠLI NA ZASADNUTÍ RADY,
   so zreteľom na Zmluvu o fungovaní Európskej únie, a najmä na jej článok 100 ods. 2 v spojení s článkom 218 ods. 5 a 7 a článkom 218 ods. 8 prvým pododsekom,
   keďže:

               (1)

               Komisia v súlade s rozhodnutím Rady, ktorým sa Komisia poveruje začať rokovania, prerokovala v mene Únie a členských štátov dohodu o spoločnom leteckom priestore s Gruzínskom (ďalej len „dohoda“).

               (2)

               Dohoda bola parafovaná 5. marca 2010.

               (3)

               Dohodu, ktorú prerokovala Komisia, by Únia a členské štáty mali podpísať a predbežne vykonávať s výhradou jej možného uzavretia k neskoršiemu dátumu.

               (4)

               Je potrebné prijať procesné ustanovenia na prípadné rozhodnutie o ukončení predbežného vykonávania tejto dohody. Je tiež potrebné prijať vhodné procesné ustanovenia o účasti Únie a členských štátov v spoločnom výbore zriadenom podľa článku 22 dohody a v postupoch riešenia sporov podľa článku 23 dohody, ako aj o vykonávaní určitých ustanovení dohody týkajúcich sa ochrany a bezpečnosti,

         PRIJALI TOTO ROZHODNUTIE:
   Článok 1
   Podpis
   1.   Týmto sa v mene Únie schvaľuje podpis Dohody o spoločnom leteckom priestore medzi Európskou úniou a jej členskými štátmi na jednej strane a Gruzínskom na strane druhej (ďalej len „dohoda“) s výhradou prijatia rozhodnutia Rady o uzavretí dohody. (1)

   2.   Týmto sa predseda Rady poveruje určiť osobu(-y) splnomocnenú(-é) podpísať dohodu v mene Únie s výhradou jej uzavretia.
   Článok 2
   Predbežné vykonávanie
   Pokým dohoda nenadobudne platnosť, Únia a členské štáty ju predbežne vykonávajú v súlade s ich vnútornými postupmi a/alebo vnútroštátnymi právnymi predpismi od prvého dňa mesiaca nasledujúceho po dni poslednej nóty, ktorou sa strany navzájom informovali o ukončení postupov potrebných na predbežné vykonávanie dohody.
   Článok 3
   Spoločný výbor
   1.   Európsku úniu a členské štáty zastupujú v spoločnom výbore zriadenom podľa článku 22 dohody zástupcovia Komisie a členských štátov.
   2.   Stanovisko, ktoré má zaujať Európska únia a jej členské štáty v spoločnom výbore k otázkam týkajúcim sa zmien a doplnení prílohy III alebo prílohy IV k dohode v súlade s článkom 26 ods. 2 dohody a k otázkam patriacim do výlučnej právomoci EÚ, ktoré si nevyžadujú prijatie rozhodnutia s právnym účinkom, vypracuje Komisia a vopred ho oznámi Rade a členským štátom.
   3.   Pokiaľ ide o rozhodnutia spoločného výboru týkajúce sa záležitostí patriacich do právomoci EÚ, Rada prijme stanovisko, ktoré má zaujať Európska únia a jej členské štáty, kvalifikovanou väčšinou na návrh Komisie, pokiaľ sa na základe platného hlasovacieho postupu stanoveného v zmluvách EÚ neustanovuje inak.
   4.   Pokiaľ ide o rozhodnutia spoločného výboru týkajúce sa záležitostí patriacich do právomoci členských štátov, Rada prijme stanovisko, ktoré má zaujať Európska únia a jej členské štáty, jednomyseľne na návrh Komisie alebo členských štátov, pokiaľ niektorý členský štát neinformuje Generálny sekretariát Rady do jedného mesiaca od prijatia tohto stanoviska, že s rozhodnutím, ktoré má prijať spoločný výbor, môže súhlasiť len s privolením svojich legislatívnych orgánov.
   5.   Pozíciu Únie a členských štátov v rámci spoločného výboru predloží Komisia s výnimkou vecí, ktoré patria do výlučnej právomoci členských štátov, keď pozíciu predloží predsedníctvo Rady alebo ju na základe rozhodnutia Rady predloží Komisia.
   Článok 4
   Riešenie sporov
   1.   Komisia zastupuje Úniu a členské štáty v postupoch riešenia sporov podľa článku 23 dohody.
   2.   Rozhodnutie o pozastavení uplatňovania výhod podľa článku 23 dohody prijíma Rada na návrh Komisie. Rada rozhoduje kvalifikovanou väčšinou.
   3.   O akýchkoľvek vhodných opatreniach, ktoré sa majú prijať podľa článku 23 dohody vo veciach, ktoré spadajú do právomoci EÚ, rozhoduje Komisia za pomoci osobitného výboru zástupcov členských štátov, ktorých vymenuje Rada.
   Článok 5
   Informácie predkladané Komisii
   1.   Členské štáty bezodkladne informujú Komisiu o každom rozhodnutí o zamietnutí, zrušení, pozastavení alebo obmedzení oprávnenia leteckej spoločnosti Gruzínska, ktoré zamýšľajú prijať podľa článku 5 dohody.
   2.   Členské štáty bezodkladne informujú Komisiu o všetkých žiadostiach alebo oznámeniach, ktoré podali alebo prijali podľa článku 14 (Bezpečnosť letectva) dohody.
   3.   Členské štáty bezodkladne informujú Komisiu o všetkých žiadostiach alebo oznámeniach, ktoré podali alebo prijali podľa článku 15 (Bezpečnostná ochrana letectva) dohody.

      V Luxemburgu 15. októbra 2010

            Za Radu

            predseda

         E. SCHOUPPE

      (1)  Text dohody sa uverejní spoločne s rozhodnutím o jej uzavretí.


title: Rozhodnutie Rady z 19. júla 1999 o uzavretí Dohody o vzájomnom uznávaní zásad OECD týkajúcich sa správnej laboratórnej praxe (SLP) a o programoch monitorovania dodržiavania týchto zásad medzi Európskym spoločenstvom a štátom Izrael

text:
Dôležité právne oznámenie

|

31999D0662

Úradný vestník L 263 , 09/10/1999 S. 0006 - 0006

		Rozhodnutie Radyz 19. júla 1999o uzavretí Dohody o vzájomnom uznávaní zásad OECD týkajúcich sa správnej laboratórnej praxe (SLP) a o programoch monitorovania dodržiavania týchto zásad medzi Európskym spoločenstvom a štátom Izrael(1999/662/ES)RADA EURÓPSKEJ ÚNIE,so zreteľom na Zmluvu o založení Európskeho spoločenstva, a najmä na jej článok 133 v súčinnosti s prvou vetou článku 300 ods. 2 a s prvým pododsekom článku 300 ods. 3 a s článkom 300 ods. 4,so zreteľom na návrh Komisie,keďže:(1) Dohoda o vzájomnom uznávaní zásad OECD týkajúcich sa správnej laboratórnej praxe (SLP) a o programoch monitorovania dodržiavania týchto zásad, parafovaná v Bruseli 16. januára 1997, bola prerokovaná Komisiou v súlade s rokovacími pravidlami a mala by sa schváliť.(2) Spoločnému výboru ustanovenému dohodou boli prisúdené určité aspekty súvisiace s vykonávaním dohody, a predovšetkým právomoc zmeniť a doplniť určité aspekty dvoch príloh k tejto dohode.(3) Je potrebné stanoviť vnútorné postupy požadované pre náležité fungovanie dohody; Komisia by mala byť splnomocnená urobiť určité technické zmeny v dohode a prijať určité rozhodnutia týkajúce sa jej vykonávania,ROZHODLA TAKTO:Článok 1Dohoda o vzájomnom uznávaní zásad OECD týkajúcich sa správnej laboratórnej praxe (SLP) a o programoch monitorovania dodržiavania týchto zásad medzi Európskym spoločenstvom a štátom Izrael sa týmto schvaľuje v mene spoločenstva.Znenie dohody a schválená zápisnica sú pripojené k tomuto rozhodnutiu.Článok 2Predseda Rady v mene spoločenstva zašle nótu, ktorú ustanovuje článok 16 dohody [1].Článok 31. Komisia zastupuje spoločenstvo v Spoločnom výbore na základe článku 10 dohody, pomáha jej osobitný výbor určený Radou. Po porade s osobitným výborom Komisia uskutoční oznámenia, konzultácie a výmeny informácií, požiada o inšpekcie a o účasť na inšpekciách a v prípade potreby odpovie na žiadosti v súlade s článkom 3 ods. 2, článkom 5 ods. 2 a článkami 6, 7, 9 a 12 dohody a prílohy II k tejto dohode a prijme rozhodnutie stanovené v článku 11 ods. 2 a 3 a v druhej vete článku 12.2. Postoj spoločenstva v Spoločnom výbore, so zreteľom na zmeny a doplnenia prílohy I, o ktorých sa rozhodlo v súlade s druhou vetou článku 4 dohody, a so zreteľom na zmeny a doplnenia prílohy II, o ktorých sa rozhodlo v súlade s článkom 5 dohody, prijme Komisia po porade s osobitným výborom uvedeným v odseku 1 tohto článku.3. Všetky ostatné rozhodnutie prijme Rada, konajúc na základe kvalifikovanej väčšiny, na základe návrhu Komisie.V Bruseli 19. júla 1999Za RadupredsedaT. Halonen[1] Generálny sekretariát Rady uverejní dátum nadobudnutia platnosti dohody v Úradnom vestníku Európskych spoločenstiev.--------------------------------------------------


title: 2006/258/ES: Rozhodnutie Komisie zo  6. marca 2006 , ktorým sa zrušuje rozhodnutie 2002/683/ES, ktorým sa prijíma záväzok ponúknutý v súvislosti s antidumpingovým konaním týkajúcim sa dovozu farebných televíznych prijímačov s pôvodom  inter alia  v Čínskej ľudovej republike

text:
               31.3.2006

               SK

               Úradný vestník Európskej únie

               L 93/63

      ROZHODNUTIE KOMISIE

   zo 6. marca 2006,
   ktorým sa zrušuje rozhodnutie 2002/683/ES, ktorým sa prijíma záväzok ponúknutý v súvislosti s antidumpingovým konaním týkajúcim sa dovozu farebných televíznych prijímačov s pôvodom inter alia v Čínskej ľudovej republike
   (2006/258/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Rady (ES) č. 384/96 z 22. decembra 1995 o ochrane pred dumpingovými dovozmi z krajín, ktoré nie sú členmi Európskeho spoločenstva (1) (ďalej len „základné nariadenie“), a najmä na jeho článok 8,
   po porade s poradným výborom,
   keďže:
   A.   PREDCHÁDZAJÚCI POSTUP

               (1)

               V auguste 2002 nariadením (ES) č. 1531/2002 (2) uložila Rada konečné antidumpingové clo na dovozy farebných televíznych prijímačov (ďalej len „príslušný výrobok“) s pôvodom inter alia v Čínskej ľudovej republike (ďalej len „ČĽR“).

               (2)

               Súčasne rozhodnutím 2002/683/ES (3) prijala Komisia spoločný záväzok (ďalej len „záväzok“) spoločností Haier Electrical Appliances Corp., Ltd, Hisense Import & Export Co., Ltd, Konka Group Co., Ltd, Sichuan Changhong Electric Co., Ltd, Skyworth Multimedia International (Shenzen) Co., Ltd, TCL King Electrical Appliances (Hui Zhou) Co., Ltd a Xiamen Overseas Chinese Electronic Co., Ltd (ďalej len „spoločnosti“) v spojení s Čínskou obchodnou komorou pre dovoz a vývoz strojárenských a elektronických výrobkov (ďalej len „CCCME“).

               (3)

               V dôsledku toho bol dovoz príslušného výrobku s pôvodom v ČĽR do Spoločenstva vyrábaného spoločnosťami a zodpovedajúceho typu, na ktorý sa vzťahuje záväzok, (ďalej len „výrobok, na ktorý sa vzťahuje záväzok“) oslobodený od konečného antidumpingového cla.

         B.   PORUŠENIA ZÁVÄZKU
   1.   Povinnosti spoločností so záväzkami

               (4)

               Záväzok ponúknutý spoločnosťami ich zaväzuje inter alia vyvážať výrobok, na ktorý sa vzťahuje záväzok, prvému nezávislému zákazníkovi v Spoločenstve na určitých úrovniach minimálnych dovozných cien (ďalej len „MDC“) alebo nad týmito úrovňami MDC a dodržiavať určité množstvové stropy stanovené v záväzku. Tieto úrovne cien a stropy odstraňujú poškodzujúce vplyvy dumpingu.

               (5)

               Na účely zabezpečenia dodržiavania záväzku sa CCCME a spoločnosti tiež dohodli, že poskytnú všetky informácie, ktoré Komisia považuje za potrebné, a umožnia overovanie na mieste v ich priestoroch, aby sa umožnilo overenie správnosti a vierohodnosti údajov predložených v uvedených štvrťročných správach.

               (6)

               Ako je uvedené v odôvodnení 239 nariadenia (ES) č. 1531/2002, záväzok špecificky ustanovuje, že porušenie ktoroukoľvek spoločnosťou alebo CCCME sa považuje za porušenie záväzku všetkými signatármi. Nespolupráca s Európskou komisiou v monitorovaní záväzku sa považuje za porušenie záväzku.

               (7)

               V súvislosti s tým Komisia požiadala o uskutočnenie overovaní na mieste v priestoroch CCCME a dvoch spoločností, ktoré oznámili najväčší objem predaja príslušného výrobku, a to Xiamen Overseas Chinese Electronic Co., Ltd a Konka Group Co., Ltd. Komisia pred overovaním zaslala listy určené CCCME, Xiamen Overseas Chinese Electronic Co., Ltd a Konka Group Co., Ltd s uvedením dátumov overovaní na mieste.

         2.   Výsledky žiadosti o overovanie

               (8)

               CCCME a Xiamen Overseas Chinese Electronic Co., Ltd potvrdili prijatie overovacej návštevy, o ktorú požiadala Komisia. Spoločnosť Konka Group Co., Ltd však overovaciu návštevu odmietla prijať.

               (9)

               Táto spoločnosť bola požiadaná, aby objasnila, či je to jej konečné stanovisko, a bola upozornená, že podľa ustanovenia 5.6 záväzku sa spoločnosti zaviazali spolupracovať v poskytovaní všetkých informácií, ktoré Európska komisia považuje za potrebné na účely zabezpečenia dodržiavania spoločného záväzku, a umožniť úradníkom Európskej komisie overiť všetky poskytnuté informácie a údaje. Zahrňovalo to možnosť, aby títo úradníci uskutočňovali prešetrovania na mieste v priestoroch spoločností a/alebo CCCME, dokonca aj vtedy, keď sa na tieto prešetrovania upozornilo v krátkej lehote.

               (10)

               Spoločnosť Konka Group Co., Ltd listom potvrdila, že nemá záujem spolupracovať, a toto stanovisko spoločnosti potvrdila aj CCCME.

               (11)

               Preto boli CCCME a spoločnosti informované o základných skutočnostiach a úvahách, ktoré viedli k zámeru odvolať prijatie záväzku Komisiou z dôvodu porušenia záväzku zo strany Konka Group Co., Ltd a namiesto tohto záväzku uložiť konečné antidumpingové clo. Poskytlo sa obdobie, počas ktorého sa mohli realizovať tak písomné, ako aj ústne vyjadrenia. Žiadne stanoviská neboli doručené.

         C.   ZRUŠENIE ROZHODNUTIA 2002/683/ES

               (12)

               S ohľadom na uvedené sa usudzuje, že by sa prijatie záväzku ponúknutého spoločnosťami v spojení s CCCME malo odvolať. Rozhodnutie 2002/683/ES, ktorým sa prijíma záväzok, by sa malo zrušiť.

               (13)

               Súčasne s týmto rozhodnutím Rada nariadením (ES) č. 511/2006 (4) zmenila a doplnila nariadenie (ES) č. 1531/2002, aby uložila konečné antidumpingové clo na dovoz farebných televíznych prijímačov vyvážaných príslušnými spoločnosťami do Spoločenstva,

         ROZHODLA TAKTO:
   Článok 1
   Rozhodnutie 2002/683/ES sa týmto zrušuje.
   Článok 2
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

      V Bruseli 6. marca 2006

            Za Komisiu

         Peter MANDELSON

            člen Komisie

      (1)  Ú. v. ES L 56, 6.3.1996, s. 1. Nariadenie naposledy zmenené a doplnené nariadením (ES) č. 2117/2005 (Ú. v. EÚ L 340, 23.12.2005, s. 17).

      (2)  Ú. v. ES L 231, 29.8.2002, s. 1.

      (3)  Ú. v. ES L 231, 29.8.2002, s. 42.

      (4)  Pozri stranu 26 tohto úradného vestníka.


title: Rozhodnutie Rady 2012/392/SZBP zo 16. júla 2012 o misii Európskej únie v rámci SBOP v Nigeri (EUCAP Sahel Niger)

text:
               17.7.2012

               SK

               Úradný vestník Európskej únie

               L 187/48

         ROZHODNUTIE RADY 2012/392/SZBP
   zo 16. júla 2012
   o misii Európskej únie v rámci SBOP v Nigeri (EUCAP Sahel Niger)
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 28, článok 42 ods. 4 a článok 43 ods. 2,
   so zreteľom na návrh vysokej predstaviteľky Únie pre zahraničné veci a bezpečnostnú politiku,
   keďže:

               (1)

               Rada 21. marca 2011 privítala stratégiu Európskej únie pre bezpečnosť a rozvoj v regióne Sahel a podčiarkla, že Únia má trvalý záujem o zvýšenie bezpečnosti v tomto regióne a o zlepšenie jeho rozvoja. Nedávne zintenzívnenie teroristickej činnosti a dôsledky konfliktu v Líbyi zvýšili naliehavosť ochrany občanov Únie a jej záujmov v regióne, ako aj naliehavosť toho, aby sa zabránilo rozšíreniu týchto hrozieb do Únie a zároveň pomohlo zmierniť bezpečnostné hrozby v regióne.

               (2)

               Rada 23. marca 2012 schválila koncepciu krízového riadenia pre možnú civilnú misiu spoločnej bezpečnostnej a obrannej politiky (SBOP) v regióne Sahel.

               (3)

               Premiér Nigeru 1. júna 2012 zaslal v súvislosti s plánovanou misiou SBOP vysokej predstaviteľke Únie pre zahraničné veci a bezpečnostnú politiku (VP) pozývací list, v ktorom uvítal nasadenie Únie v rámci SPOB zamerané na posilnenie kapacít nigerských bezpečnostných síl najmä v záujme efektívneho, koherentného a koordinovaného boja proti terorizmu a organizovanej trestnej činnosti.

               (4)

               Pre misiu EUCAP SAHEL Niger by sa mala aktivovať zložka stáleho monitorovania.

               (5)

               Misia EUCAP SAHEL Niger sa uskutoční v situácii, ktorá sa môže zhoršiť a mohla by poškodiť dosahovanie cieľov vonkajšej činnosti Únie uvedených v článku 21 Zmluvy o Európskej únii (ZEÚ),

         PRIJALA TOTO ROZHODNUTIE:
   Článok 1
   Misia
   Únia týmto zriaďuje misiu Európskej únie v rámci SBOP v Nigeri na podporu budovania kapacít nigerských bezpečnostných aktérov bojovať proti terorizmu a organizovanej trestnej činnosti (EUCAP SAHEL Niger).
   Článok 2
   Ciele
   V kontexte vykonávania stratégie Európskej únie pre bezpečnosť a rozvoj v regióne Sahel, sa EUCAP SAHEL Niger zameriava na umožnenie nigerským orgánom vykonávať bezpečnostný rozmer ich vlastnej stratégie pre bezpečnosť a rozvoj, ako aj na zlepšenie regionálnej koordinácie pri riešení spoločných bezpečnostných výziev. EUCAP SAHEL Niger sa zameria najmä na prispievanie k rozvoju integrovaného, multidisciplinárneho, koherentného, udržateľného prístupu založeného na ľudských právach medzi rôznymi nigerskými bezpečnostnými aktérmi v boji proti terorizmu a organizovanej trestnej činnosti.
   Článok 3
   Úlohy
   1.   Na splnenie cieľov stanovených v článku 2 misia EUCAP SAHEL Niger:

               a)

               radí a pomáha pri vykonávaní bezpečnostného rozmeru nigerskej stratégie pre bezpečnosť a rozvoj na národnej úrovni, dopĺňajúc činnosť iných aktérov;

               b)

               podporuje rozvoj komplexnej regionálnej a medzinárodnej koordinácie v boji proti terorizmu a organizovanej trestnej činnosti;

               c)

               posilňuje právny štát prostredníctvom rozvoja kapacít vyšetrovania trestnej činnosti a v tomto kontexte vypracováva a vykonáva adekvátne programy odbornej prípravy;

               d)

               podporuje posilnenie udržateľnosti nigerských bezpečnostných síl;

               e)

               prispieva k identifikácii, plánovaniu a vykonávaniu projektov v oblasti bezpečnosti.

         2.   Misia sa na úvod zameriava na činnosti uvedené v odseku 1, ktoré prispievajú k zlepšenou kontroly nad územím, a to aj prostredníctvom koordinácie s nigerskými ozbrojenými silami.
   3.   Misia EUCAP SAHEL Niger neplní žiadnu výkonnú funkciu.
   Článok 4
   Hierarchia velenia a štruktúra
   1.   Misia EUCAP SAHEL Niger má ako operácia krízového riadenia jednotné velenie.
   2.   Veliteľstvo misie EUCAP SAHEL Niger sa nachádza v Niamey.
   3.   EUCAP SAHEL Niger má túto štruktúru:

               a)

               vedúci misie;

               b)

               plánovacia a operačná zložka vrátane regionálnych styčných dôstojníkov;

               c)

               podporná zložka misie;

               d)

               zložky pre podávanie správ, bezpečnosť, analýzu a poradenstvo/informácie pre verejnosť;

               e)

               podporná zložka v Bruseli.

         4.   Misia EUCAP SAHEL Niger má projektovú skupinu na identifikáciu a vykonávanie projektov. Misia EUCAP SAHEL Niger môže podľa potreby v oblastiach súvisiacich s EUCAP SAHEL a v rámci podpory jej cieľov koordinovať, pomáhať a radiť v prípade projektov, ktoré vykonávanú členské štáty a tretie štáty pod ich vedením.
   Článok 5
   Civilný veliteľ operácie
   1.   Civilným veliteľom operácie v rámci misie EUCAP SAHEL Niger je riaditeľ útvaru pre plánovanie a vedenie civilných operácií (CPCC).
   2.   Civilný veliteľ operácie velí misii EUCAP SAHEL Niger a riadi ju na strategickej úrovni, pričom podlieha politickej kontrole a strategickému riadeniu Politického a bezpečnostného výboru (PBV) a celkovej právomoci VP.
   3.   Civilný veliteľ operácie zabezpečuje v súvislosti s vedením operácií riadne a efektívne vykonávanie rozhodnutí Rady, ako aj rozhodnutí PBV, a to tým, že vedúcemu misie dáva podľa potreby pokyny na strategickej úrovni a poskytuje mu poradenstvo a technickú podporu.
   4.   Civilný veliteľ operácie podáva prostredníctvom VP správy Rade.
   5.   Všetok vyslaný personál zostáva v plnom rozsahu pod velením vnútroštátnych orgánov vysielajúceho štátu v súlade s jeho vnútroštátnymi pravidlami alebo dotknutej inštitúcie Únie alebo Európskej služby pre vonkajšiu činnosť (ESVČ). Tieto orgány odovzdajú civilnému veliteľovi operácie operačnú kontrolu (OPCON) nad svojím personálom, tímami a jednotkami.
   6.   Civilný veliteľ operácie má celkovú zodpovednosť za zabezpečenie toho, aby sa zo strany Únie riadne plnila povinnosť starostlivosti.
   7.   Civilný veliteľ operácie a vedúci delegácie Únie v Niamey sa podľa potreby navzájom radia.
   Článok 6
   Vedúci misie
   1.   Vedúci misie nesie zodpovednosť za misiu EUCAP SAHEL Niger, velí jej a riadi ju na mieste pôsobenia a priamo sa zodpovedá civilnému veliteľovi operácie.
   2.   Vedúci misie velí personálu, tímom a jednotkám prispievajúcich štátov, ako ich pridelil civilný veliteľ operácie, a riadi ich, pričom nesie administratívnu a logistickú zodpovednosť okrem iného aj za prostriedky, zdroje a informácie, ktoré sa misii EUCAP SAHEL Niger poskytli.
   3.   Vedúci misie vydáva pokyny všetkým členom personálu misie EUCAP SAHEL Niger, v tomto prípade vrátane podpornej zložky v Bruseli a regionálnych styčných dôstojníkov, s cieľom účinne viesť misiu EUCAP SAHEL Niger na mieste pôsobenia a na základe strategických pokynov civilného veliteľa operácie zabezpečuje jej koordináciu a každodenné riadenie.
   4.   Vedúci misie zodpovedá za plnenie rozpočtu misie EUCAP SAHEL Niger. Vedúci misie na tento účel podpíše zmluvu s Komisiou.
   5.   Vedúci misie zodpovedá za disciplinárnu kontrolu personálu. Disciplinárne konania voči vyslanému personálu vykonáva dotknutý vnútroštátny orgán v súlade s vnútroštátnymi pravidlami, dotknutá inštitúcia Únie alebo ESVČ.
   6.   Vedúci misie zastupuje misiu EUCAP SAHEL Niger v operačnej oblasti a zabezpečuje náležité zviditeľnenie misie EUCAP SAHEL Niger.
   7.   Vedúci misie podľa potreby koordinuje činnosť s ostatnými aktérmi Únie na mieste. Bez toho, aby bola dotknutá hierarchia velenia, vedúceho misie na miestnej úrovni politicky usmerňuje vedúci delegácie Únie v Nigeri.
   8.   V súvislosti s projektovou skupinou je vedúci misie oprávnený použiť finančné príspevky členských štátov alebo tretích štátov na vykonávanie stanovených projektov, ktoré konzistentne dopĺňajú ostatné činnosti EUCAP SAHEL Niger, ak je projekt:

               a)

               ustanovený vo výkaze o vplyve na rozpočet, ktorý sa týka tohto rozhodnutia; alebo

               b)

               na žiadosť vedúceho misie v priebehu EUCAP SAHEL Niger zahrnutý do výkazu o vplyve na rozpočet.

         V takých prípadoch vedúci misie uzavrie s dotknutými štátmi dohodu, ktorá zahŕňa najmä osobitné postupy, pokiaľ ide o reakciu na akúkoľvek sťažnosť tretích strán týkajúcu sa škôd vzniknutých konaním alebo opomenutím, ktoré spôsobil vedúci misie pri nakladaní s prostriedkami, ktoré poskytli prispievajúce štáty.
   Prispievajúce štáty nesmú v žiadnom prípade brať Úniu alebo VP na zodpovednosť za konanie vedúceho misie alebo opomenutie z jeho strany pri využívaní finančných prostriedkov poskytnutých prispievajúcimi štátmi.
   Článok 7
   Personál
   1.   Misiu EUCAP SAHEL Niger tvorí najmä personál, ktorý vyslali členské štáty, inštitúcie Únie alebo ESVČ. Každý členský štát, inštitúcia Únie a ESVČ znášajú náklady na každého člena personálu, ktorého vyslali, vrátane nákladov na cestu na miesto nasadenia a späť, miezd, zdravotného poistenia a príspevkov iných, ako sú príslušné diéty.
   2.   Členský štát, inštitúcia Únie alebo ESVČ, ktoré člena personálu vyslali, zodpovedajú za riešenie akýchkoľvek nárokov súvisiacich s vyslaním, ktoré tento člen personálu, ktorého vyslali, uplatní, alebo ktoré sa ho týkajú, a za začatie akéhokoľvek konania voči vyslanej osobe.
   3.   Misia EUCAP SAHEL Niger zamestnáva na zmluvnom základe medzinárodný a miestny personál, pokiaľ požadované funkcie nemôžu zabezpečovať členovia personálu vyslaní členskými štátmi. V riadne odôvodnených výnimočných prípadoch, keď nie sú k dispozícii žiadatelia o prijatie s vhodnou kvalifikáciou z členských štátov, sa podľa potreby môžu na zmluvnom základe zamestnávať štátni príslušníci zúčastňujúcich sa tretích štátov.
   4.   Podmienky zamestnávania a práva a povinnosti medzinárodného a miestneho personálu sa ustanovia v zmluvách medzi vedúcim misie a členmi personálu.
   Článok 8
   Štatút misie EUCAP SAHEL Niger a jej personálu
   Štatút misie EUCAP SAHEL Niger a jej personálu podľa potreby vrátane výsad, imunít a ďalších záruk potrebných na vykonávanie a plynulý priebeh misie EUCAP SAHEL Niger je predmetom dohody uzavretej podľa článku 37 ZEÚ a v súlade s postupom ustanoveným v článku 218 Zmluvy o fungovaní Európskej únie.
   Článok 9
   Politická kontrola a strategické riadenie
   1.   PBV misiu EUCAP SAHEL Niger politicky kontroluje a strategicky riadi pod vedením Rady a VP. Rada týmto poveruje PBV, aby prijímal príslušné rozhodnutia v súlade s článkom 38 ods. 3 ZEÚ. Toto poverenie zahŕňa právomoc vymenovať vedúceho misie na návrh VP a meniť a dopĺňať koncepciu operácií Plus (CONOPS Plus) a operačný plán (OPLAN). Rada si ponecháva právomoc rozhodovať o cieľoch a ukončení misie EUCAP SAHEL Niger.
   2.   PBV pravidelne podáva Rade správy.
   3.   Civilný veliteľ operácie a vedúci misie pravidelne a podľa potreby podávajú PBV správy o otázkach, za ktoré sú zodpovední.
   Článok 10
   Účasť tretích štátov
   1.   Bez toho, aby bola dotknutá autonómia rozhodovania Únie a jej jednotný inštitucionálny rámec, sa tretie štáty môžu vyzvať, aby k misii EUCAP SAHEL Niger prispeli za predpokladu, že budú znášať náklady na vyslanie svojho personálu vrátane miezd, poistenia proti akémukoľvek riziku, diét a nákladov na cestu do Nigeru a späť, a že podľa potreby prispejú na prevádzkové náklady misie EUCAP SAHEL Niger.
   2.   Tretie štáty, ktoré prispievajú k misii EUCAP SAHEL Niger, majú vo vzťahu ku každodennému riadeniu misie EUCAP SAHEL Niger rovnaké práva a povinnosti ako členské štáty.
   3.   Rada týmto poveruje PBV, aby prijímal príslušné rozhodnutia o prijatí navrhovaných príspevkov a zriadil výbor prispievateľov.
   4.   Podrobnosti týkajúce sa účasti tretích štátov sa stanovia v dohodách, ktoré sa uzavrú v súlade s článkom 37 ZEÚ, a prípadne v ďalších technických dojednaniach. Ak Únia a tretí štát uzavrú alebo uzavreli dohodu, ktorou sa ustanovuje rámec účasti tohto tretieho štátu na operáciách krízového riadenia Únie, v kontexte misie EUCAP SAHEL Niger sa uplatňujú ustanovenia tejto dohody.
   Článok 11
   Bezpečnosť
   1.   Civilný veliteľ operácie riadi plánovanie bezpečnostných opatrení zo strany vedúceho misie a zabezpečuje ich riadne a účinné vykonávanie v rámci misie EUCAP SAHEL Niger v súlade s článkom 5.
   2.   Vedúci misie zodpovedá za bezpečnosť misie EUCAP SAHEL Niger a za dodržiavanie minimálnych bezpečnostných požiadaviek, ktoré sa na misiu EUCAP SAHEL Niger vzťahujú, v súlade s politikou Únie týkajúcou sa bezpečnosti personálu nasadeného mimo Únie v operačnej kapacite podľa hlavy V ZEÚ a jej podporných nástrojov.
   3.   Vedúcemu misie pomáha bezpečnostný úradník misie (MSO), ktorý mu podáva správy a zároveň udržiava úzky funkčný vzťah s ESVČ.
   4.   Personál misie EUCAP SAHEL Niger sa pred nastúpením do služby zúčastní na povinnej bezpečnostnej príprave v súlade s operačným plánom (OPLAN). Pravidelne tiež absolvuje doškoľovanie na mieste pôsobenia, ktorý organizuje bezpečnostný úradník misie.
   5.   Vedúci misie zabezpečuje ochranu utajovaných skutočností EÚ v súlade s rozhodnutím Rady 2011/292/EÚ z 31. marca 2011 o bezpečnostných predpisoch na ochranu utajovaných skutočností EÚ (1).
   Článok 12
   Zložka stáleho monitorovania
   Pre misiu EUCAP SAHEL Niger sa aktivuje zložka stáleho monitorovania.
   Článok 13
   Finančné dojednania
   1.   Referenčná suma určená na pokrytie výdavkov spojených s misiou EUCAP SAHEL Niger počas prvých 12 mesiacov je 8 700 000 EUR. O referenčnej sume na nasledujúce obdobia rozhodne Rada.
   2.   Všetky výdavky sa spravujú v súlade s pravidlami a postupmi, ktoré sa vzťahujú na všeobecný rozpočet Únie.
   3.   Štátni príslušníci zúčastňujúcich sa tretích štátov a štátni príslušníci hostiteľských a susedných krajín môžu predkladať ponuky do verejnej súťaže. S podmienkou súhlasu Komisie môže vedúci misie uzavierať technické dojednania s členskými štátmi, zúčastnenými tretími štátmi a inými medzinárodnými aktérmi, pokiaľ ide o poskytovanie vybavenia, služieb a priestorov pre misiu EUCAP SAHEL Niger.
   4.   Finančné ustanovenia zohľadňujú operačné požiadavky misie EUCAP SAHEL Niger vrátane kompatibility vybavenia a interoperability jej tímov.
   5.   Vedúci misie podáva Komisii, ktorá nad ním vykonáva dohľad, úplné správy o činnostiach, ktoré vykonal v rámci svojej zmluvy.
   6.   Výdavky súvisiace s misiou EUCAP SAHEL Niger sú oprávnené odo dňa prijatia tohto rozhodnutia.
   Článok 14
   Jednotnosť reakcie Únie a koordinácia
   1.   VP zabezpečuje súlad vykonávania tohto rozhodnutia s vonkajšou činnosťou Únie ako celku vrátane rozvojových programov Únie.
   2.   Bez toho, aby bola dotknutá hierarchia velenia, vedúci misie činnosť úzko koordinuje s delegáciu Únie v Niamey s cieľom zabezpečiť súlad činnosti Únie v Nigeri.
   3.   Vedúci misie svoju činnosť úzko koordinuje s vedúcimi misií členských štátov, ktoré sú v Nigeri prítomné.
   Článok 15
   Poskytovanie informácií
   1.   VP je oprávnený sprístupniť tretím štátom pridruženým k tomuto rozhodnutiu, podľa vhodnosti a v súlade s potrebami misie EUCAP SAHEL Niger, utajované skutočnosti EÚ do stupňa utajenia „CONFIDENTIEL UE/EU CONFIDENTIAL“, ktoré boli vypracované na účely misie EUCAP SAHEL Niger, v súlade s rozhodnutím 2011/292/EÚ.
   2.   V prípade konkrétnej a okamžitej operačnej potreby je VP tiež oprávnený sprístupniť hostiteľskému štátu akékoľvek utajované skutočnosti EÚ do stupňa utajenia „RESTREINT UE/EU RESTRICTED“, ktoré boli vypracované na účely misie EUCAP SAHEL Niger, v súlade s rozhodnutím 2011/292/EÚ. Na tento účel sa pripravia dohody medzi VP a príslušnými orgánmi hostiteľského štátu.
   3.   VP je oprávnený sprístupniť tretím štátom pridruženým k tomuto rozhodnutiu akékoľvek neutajované dokumenty EÚ, ktoré sa týkajú rokovaní Rady o misii EUCAP SAHEL Niger a na ktoré sa vzťahuje povinnosť zachovávať služobné tajomstvo podľa článku 6 ods. 1 rokovacieho poriadku Rady (2).
   4.   VP môže právomoci uvedené v odsekoch 1 až 3, ako aj možnosť uzavierať dohody uvedené v odseku 2, delegovať na svoje podriadené osoby, civilného veliteľa operácie a/alebo na vedúceho misie.
   Článok 16
   Nadobudnutie účinnosti a trvanie
   Toto rozhodnutie nadobúda účinnosť dňom jeho prijatia.
   Uplatňuje sa počas obdobia 24 mesiacov.

      V Bruseli 16. júla 2012

            Za Radu

            predseda

         S. ALETRARIS

      (1)  Ú. v. EÚ L 141, 27.5.2011, s. 17.

      (2)  Rozhodnutie Rady 2009/937/EÚ z 1. decembra 2009, ktorým sa prijíma rokovací poriadok Rady (Ú. v. EÚ L 325, 11.12.2009, s. 35).


title: Rozhodnutie Rady (SZBP) 2015/331 z  2. marca 2015 , ktorým sa predlžuje mandát osobitného zástupcu Európskej únie v Afganistane

text:
               3.3.2015

               SK

               Úradný vestník Európskej únie

               L 58/66

         ROZHODNUTIE RADY (SZBP) 2015/331
   z 2. marca 2015,
   ktorým sa predlžuje mandát osobitného zástupcu Európskej únie v Afganistane
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 33 a článok 31 ods. 2,
   so zreteľom na návrh vysokej predstaviteľky Únie pre zahraničné veci a bezpečnostnú politiku,
   keďže:

               (1)

               Rada 22. júla 2013 prijala rozhodnutie 2013/393/SZBP (1), ktorým sa pán Franz-Michael SKJOLD MELLBIN vymenúva za osobitného zástupcu Európskej únie (OZEÚ) v Afganistane. Mandát OZEÚ má uplynúť 28. februára 2015.

               (2)

               Mandát OZEÚ by sa mal predĺžiť o ďalšie obdobie ôsmich mesiacov.

               (3)

               OZEÚ bude svoj mandát vykonávať v situácii, ktorá sa môže zhoršiť a mohla by brániť dosahovaniu cieľov vonkajšej činnosti Únie uvedených v článku 21 zmluvy,

         PRIJALA TOTO ROZHODNUTIE:
   Článok 1
   Osobitný zástupca Európskej únie
   Mandát pána Franz-Michaela SKJOLDA MELLBINA ako OZEÚ v Afganistane sa predlžuje do 31. októbra 2015. Rada môže rozhodnúť, že mandát OZEÚ sa skončí skôr, a to na základe posúdenia Politického a bezpečnostného výboru (PBV) a na návrh vysokého predstaviteľa Únie pre zahraničné veci a bezpečnostnú politiku (VP).
   Článok 2
   Ciele politiky
   OZEÚ zastupuje Úniu a v úzkej koordinácii so zástupcami členských štátov v Afganistane presadzuje ciele politiky Únie v Afganistane. Konkrétne, OZEÚ:

               a)

               prispieva k vykonávaniu spoločného vyhlásenia EÚ a Afganistanu a stratégie EÚ v Afganistane na obdobie rokov 2014 – 2016;

               b)

               podporuje politický dialóg medzi Úniou a Afganistanom;

               c)

               podporuje ústrednú úlohu Organizácie Spojených národov (OSN) v Afganistane s osobitným dôrazom na prispenie k lepšej koordinácii medzinárodnej pomoci, čím presadzuje vykonávanie komuniké z konferencií v Bonne, Chicagu, Tokiu a Londýne, ako aj príslušných rezolúcií OSN.

         Článok 3
   Mandát
   Na účely plnenia mandátu OZEÚ v úzkej spolupráci so zástupcami členských štátov v Afganistane:

               a)

               presadzuje názory Únie na politický proces a vývoj v Afganistane;

               b)

               udržiava úzke styky s príslušnými afganskými inštitúciami, najmä s vládou a parlamentom, ako aj s miestnymi orgánmi, a podporuje ich rozvoj. Mal by byť v styku aj s inými afganskými politickými skupinami a s inými príslušnými aktérmi v Afganistane, najmä s príslušnými aktérmi občianskej spoločnosti;

               c)

               udržiava úzke styky s príslušnými medzinárodnými a regionálnymi zainteresovanými stranami v Afganistane, najmä s osobitným splnomocnencom generálneho tajomníka OSN a s vysokým civilným predstaviteľom Organizácie Severoatlantickej zmluvy (NATO) a s inými kľúčovými partnermi a organizáciami;

               d)

               poskytuje poradenstvo v otázke pokroku dosiahnutom pri plnení cieľov spoločného vyhlásenia EÚ a Afganistanu, stratégie EÚ v Afganistane na obdobie rokov 2014 – 2016 a cieľov komuniké z konferencií v Bonne, Chicagu, Tokiu a Londýne, a to najmä v týchto oblastiach:

                           i)

                           budovanie civilných kapacít, zvlášť na nižšej ako celoštátnej úrovni;

                           ii)

                           dobrá správa vecí verejných a zriaďovanie inštitúcií potrebných na existenciu právneho štátu, najmä nezávislého súdnictva;

                           iii)

                           volebné a ústavné reformy;

                           iv)

                           reformy sektora bezpečnosti vrátane posilňovania justičných inštitúcií a právneho štátu, národnej armády a policajného zboru, a predovšetkým rozvoja civilnej policajnej služby;

                           v)

                           podpora rastu, a to predovšetkým prostredníctvom poľnohospodárstva a rozvoja vidieka;

                           vi)

                           plnenie medzinárodných záväzkov Afganistanu v oblasti ľudských práv vrátane dodržiavania práv osôb patriacich k menšinám a práv žien a detí;

                           vii)

                           dodržiavanie demokratických zásad a právneho štátu;

                           viii)

                           zvyšovanie účasti žien vo verejnej správe, v občianskej spoločnosti a – v súlade s rezolúciou Bezpečnostnej rady OSN č. 1325 (2000) – na mierovom procese;

                           ix)

                           plnenie medzinárodných záväzkov Afganistanu vrátane spolupráce v rámci medzinárodného úsilia v oblasti boja proti terorizmu, nedovolenému obchodovaniu s drogami a obchodovaniu s ľuďmi, ako aj proti šíreniu zbraní vrátane zbraní hromadného ničenia a súvisiaceho materiálu;

                           x)

                           podpora humanitárnej pomoci a pokojný návrat utečencov a osôb vysídlených v rámci krajiny a

                           xi)

                           zvyšovanie účinnosti prítomnosti a činností Únie v Afganistane a prispievanie k vypracúvaniu pravidelných správ o vykonávaní stratégie EÚ v Afganistane na obdobie rokov 2014 – 2016 požadovaných Radou;

               e)

               aktívne sa zúčastňuje na miestnych koordinačných fórach, akým je napríklad spoločná rada pre koordináciu a monitorovanie, a zároveň zabezpečuje úplné informovanie nezúčastnených členských štátov o rozhodnutiach prijatých na týchto úrovniach;

               f)

               poskytuje poradenstvo v otázkach účasti a pozícií Únie na medzinárodných konferenciách v súvislosti s Afganistanom;

               g)

               aktívne sa zapája do podpory regionálnej spolupráce prostredníctvom relevantných iniciatív vrátane istanbulského procesu a konferencie regionálnej hospodárskej spolupráce v prospech Afganistanu (RECCA);

               h)

               prispieva k vykonávaniu politiky Únie v oblasti ľudských práv a usmernení EÚ pre oblasť ľudských práv, najmä pokiaľ ide o ženy a deti v oblastiach postihnutých konfliktom, a to najmä sledovaním vývoja v tomto smere a reagovaním naň;

               i)

               podľa potreby poskytuje podporu inkluzívnemu mierovému procesu, ktorý sa uskutočňuje pod vedením Afganistanu a ktorého cieľom je politické urovnanie v súlade s podmienkami („red lines“) stanovenými na konferencii v Bonne.

         Článok 4
   Vykonávanie mandátu
   1.   OZEÚ je zodpovedný za vykonávanie svojho mandátu pod vedením VP.
   2.   PBV je s OZEÚ v úzkom spojení a je jeho hlavným styčným bodom s Radou. PBV činnosť OZEÚ v rámci jeho mandátu strategicky usmerňuje a politicky riadi bez toho, aby boli dotknuté právomoci VP.
   3.   OZEÚ svoju činnosť úzko koordinuje s Európskou službou pre vonkajšiu činnosť (ESVČ) a s jej príslušnými útvarmi.
   Článok 5
   Financovanie
   1.   Finančná referenčná suma určená na úhradu výdavkov spojených s mandátom OZEÚ v období od 1. marca 2015 do 31. októbra 2015 je 3 975 000 EUR.
   2.   S výdavkami sa hospodári v súlade s postupmi a pravidlami, ktoré sa vzťahujú na všeobecný rozpočet Únie.
   3.   Hospodárenie s výdavkami je predmetom zmluvy medzi OZEÚ a Komisiou. OZEÚ zodpovedá Komisii za všetky výdavky.
   Článok 6
   Vytvorenie a zloženie tímu
   1.   OZEÚ v rámci svojho mandátu a zodpovedajúcich finančných prostriedkov, ktoré má k dispozícii, zodpovedá za vytvorenie tímu. Tím zahŕňa odborníkov na konkrétne politické otázky podľa požiadaviek mandátu. OZEÚ bezodkladne a pravidelne informuje Radu a Komisiu o zložení svojho tímu.
   2.   Členské štáty, inštitúcie Únie a ESVČ môžu navrhnúť vyslanie personálu na prácu pre OZEÚ. Plat členov takto vyslaného personálu hradí príslušný členský štát, príslušná inštitúcia Únie alebo ESVČ. Na prácu s OZEÚ sa tiež môžu prideliť experti, ktorých do inštitúcií Únie alebo do ESVČ vyslali členské štáty. Členovia medzinárodného zmluvného personálu musia byť štátnymi príslušníkmi niektorého členského štátu.
   3.   Všetci členovia vyslaného personálu naďalej administratívne podliehajú vysielajúcemu členskému štátu, vysielajúcej inštitúcii Únie alebo ESVČ a vykonávajú svoje povinnosti a konajú v záujme mandátu OZEÚ.
   Článok 7
   Výsady a imunity OZEÚ a jeho personálu
   Výsady, imunity a ďalšie záruky, ktoré sú potrebné na vykonávanie a plynulý priebeh misie OZEÚ a členov jeho personálu, sa podľa potreby dohodnú s hostiteľskou krajinou. Členské štáty a ESVČ poskytnú na tento účel všetku potrebnú podporu.
   Článok 8
   Bezpečnosť utajovaných skutočností EÚ
   OZEÚ a členovia jeho tímu dodržiavajú bezpečnostné zásady a minimálne normy stanovené v rozhodnutí Rady 2013/488/EÚ (2).
   Článok 9
   Prístup k informáciám a logistická podpora
   1.   Členské štáty, Komisia a Generálny sekretariát Rady zabezpečujú, aby mal OZEÚ prístup ku všetkým relevantným informáciám.
   2.   Delegácie Únie a/alebo členské štáty podľa potreby poskytujú logistickú podporu v regióne.
   Článok 10
   Bezpečnosť
   V súlade s politikou Únie týkajúcou sa bezpečnosti personálu nasadzovaného mimo Únie v operáciách podľa hlavy V zmluvy prijíma OZEÚ v súlade so svojím mandátom a v závislosti od bezpečnostnej situácie v zemepisnej oblasti, za ktorú zodpovedá, všetky reálne uskutočniteľné opatrenia na zaistenie bezpečnosti všetkých členov personálu, ktorí sú pod jeho priamym vedením, a to najmä tak, že:

               a)

               na základe usmernenia ESVČ vypracúva konkrétny bezpečnostný plán zahŕňajúci konkrétne fyzické, organizačné a procedurálne bezpečnostné opatrenia, riadenie bezpečného presunu personálu do danej zemepisnej oblasti a v rámci nej, ako aj riadenie bezpečnostných incidentov, a ďalej pohotovostný a evakuačný plán úradu;

               b)

               zabezpečuje, aby všetci členovia personálu nasadzovaní mimo Únie boli poistení pre prípad zvýšeného rizika, ako si to vyžaduje situácia v zemepisnej oblasti;

               c)

               zabezpečuje, aby všetci členovia tímu OZEÚ, ktorí sa majú nasadiť mimo Únie, vrátane miestneho zmluvného personálu, absolvovali pred presunom do zemepisnej oblasti alebo bezprostredne po ňom primeraný bezpečnostný výcvik podľa stupňa rizikovosti prideleného uvedenej oblasti;

               d)

               zabezpečuje vykonávanie všetkých dohodnutých odporúčaní vypracovaných na základe pravidelného posúdenia bezpečnosti a predkladá Rade, VP a Komisii písomné správy o ich vykonávaní, ako aj o iných bezpečnostných otázkach v rámci správy o pokroku a správy o vykonávaní mandátu.

         Článok 11
   Podávanie správ
   OZEÚ pravidelne podáva VP a PBV správy. OZEÚ v prípade potreby podáva správy aj pracovným skupinám Rady. Pravidelné správy sa rozosielajú prostredníctvom siete COREU. OZEÚ môže podávať správy aj Rade pre zahraničné veci. V súlade s článkom 36 zmluvy sa OZEÚ môže podieľať na informovaní Európskeho parlamentu.
   Článok 12
   Koordinácia
   1.   V záujme dosiahnutia cieľov politiky Únie prispieva OZEÚ k jednotnosti, konzistentnosti a účinnosti činnosti Únie a pomáha zabezpečovať, aby všetky nástroje Únie a opatrenia členských štátov pôsobili súdržne. Činnosť OZEÚ sa koordinuje s činnosťou Komisie, ako aj s činnosťou delegácie Únie v Pakistane. OZEÚ pravidelne informuje misie členských štátov a delegácie Únie.
   2.   Na mieste sa úzke vzťahy udržiavajú s vedúcimi misií členských štátov a vedúcimi delegácií Únie. Tí sa snažia čo najviac pomáhať OZEÚ pri vykonávaní jeho mandátu. OZEÚ poskytuje vedúcemu policajnej misie Európskej únie v Afganistane (EUPOL AFGHANISTAN) politické usmernenia na miestnej úrovni. OZEÚ a veliteľ civilnej operácie sa podľa potreby vzájomne radia. OZEÚ je tiež v spojení s inými medzinárodnými a regionálnymi aktérmi pôsobiacimi v danej oblasti.
   Článok 13
   Pomoc súvisiaca s nárokmi
   OZEÚ a jeho personál pomáhajú pri poskytovaní informácií pri riešení všetkých nárokov a záväzkov, ktoré vyplývajú z mandátov predchádzajúcich OZEÚ v Afganistane a poskytujú administratívnu pomoc a prístup k príslušným spisom na takéto účely.
   Článok 14
   Preskúmanie
   Vykonávanie tohto rozhodnutia a jeho súlad s inými iniciatívami Únie v regióne sa pravidelne skúma. OZEÚ predloží Rade, VP a Komisii do konca augusta 2015 súhrnnú správu o vykonávaní mandátu.
   Článok 15
   Nadobudnutie účinnosti
   Toto rozhodnutie nadobúda účinnosť dňom jeho prijatia.
   Uplatňuje sa od 1. marca 2015.

      V Bruseli 2. marca 2015

            Za Radu

            predsedníčka

         D. REIZNIECE-OZOLA

      (1)  Rozhodnutie Rady 2013/393/SZBP z 22. júla 2013, ktorým sa mení rozhodnutie 2013/382/SZBP, ktorým sa predlžuje mandát osobitného zástupcu Európskej únie v Afganistane (Ú. v. EÚ L 198, 23.7.2013, s. 47).

      (2)  Rozhodnutie Rady 2013/488/EÚ z 23. septembra 2013 o bezpečnostných predpisoch na ochranu utajovaných skutočností EÚ (Ú. v. EÚ L 274, 15.10.2013, s. 1).


title: Rozhodnutie Rady 2012/281/SZBP z  29. mája 2012 v rámci Európskej bezpečnostnej stratégie na podporu návrhu Únie na medzinárodný kódex správania pre činnosti v kozmickom priestore

text:
               30.5.2012

               SK

               Úradný vestník Európskej únie

               L 140/68

         ROZHODNUTIE RADY 2012/281/SZBP
   z 29. mája 2012
   v rámci Európskej bezpečnostnej stratégie na podporu návrhu Únie na medzinárodný kódex správania pre činnosti v kozmickom priestore
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 26 ods. 2,
   so zreteľom na návrh vysokej predstaviteľky Únie pre zahraničné veci a bezpečnostnú politiku,
   keďže:

               (1)

               Činnosti v kozmickom priestore sa rozširujú a ich význam je mimoriadne dôležitý. Kozmický priestor je zdrojom pre všetky krajiny na svete. Tie krajiny, ktoré ešte nevykonávajú činnosti v kozmickom priestore, ich budú vykonávať v budúcnosti. Únia sa preto domnieva, že posilnenie bezpečnosti činností v kozmickom priestore je dôležitý cieľ, ktorým sa prispeje k rozvoju a bezpečnosti štátov. Tento cieľ patrí medzi ciele politiky Únie v oblasti kozmického priestoru.

               (2)

               Európska rada 12. decembra 2003 prijala Európsku bezpečnostnú stratégiu, v ktorej sa identifikovali globálne výzvy a hrozby a vyzvalo sa na vytvorenie medzinárodného poriadku založeného na pravidlách a na účinnom multilateralizme a dobre fungujúcich medzinárodných inštitúciách.

               (3)

               V Európskej bezpečnostnej stratégii sa uznáva Charta Organizácie Spojených národov ako základný rámec medzinárodných vzťahov a podporuje sa posilnenie Organizácie Spojených národov a jej vybavenie tak, aby mohla plniť svoje povinnosti a účinne konať. Únia pracuje na dosahovaní vysokého stupňa spolupráce vo všetkých oblastiach medzinárodných vzťahov, okrem iného s cieľom zachovávať mier, predchádzať konfliktom a posilňovať medzinárodnú bezpečnosť v súlade s cieľmi a zásadami Charty Organizácie Spojených národov.

               (4)

               Únia sa zaväzuje k rozvoju a vykonávaniu opatrení v oblasti transparentnosti a budovania dôvery ako prostriedku na dosiahnutie zvýšenej bezpečnosti v kozmickom priestore. Únia vníma osobitne citlivo aj nebezpečenstvo, ktoré predstavuje vesmírny odpad, bez ohľadu na jeho pôvod, ktorý škodí súčasným a budúcim činnostiam.

               (5)

               Únia 18. septembra 2007 v odpovedi na rezolúciu Valného zhromaždenia Organizácie Spojených národov 61/75 zo 6. decembra 2006 zdôraznila, že na dosiahnutie uvedeného cieľa budú slúžiť dobrovoľné pravidlá „cestnej premávky“ pre činnosti v kozmickom priestore, ktorými sa schvália najlepšie postupy medzi aktérmi pôsobiacimi v kozmickom priestore.

               (6)

               Rada podporila vo svojich záveroch z 8. – 9. decembra 2008 prvý návrh medzinárodného kódexu správania pre činnosti v kozmickom priestore, ktorý by štáty mali uplatňovať na báze dobrovoľnosti, ktorý obsahuje opatrenia v oblasti transparentnosti a budovania dôvery, ako základu pre konzultácie s kľúčovými tretími krajinami, ktoré vykonávajú činnosti v kozmickom priestore alebo majú v tomto priestore záujmy, s cieľom dohodnúť sa na znení, ktoré by bolo prijateľné pre čo najväčší počet štátov.

               (7)

               Vzhľadom na konzultácie s hlavnými krajinami s vesmírnym programom Únia vypracovala revidovanú verziu návrhu kódexu správania, na základe ktorej Rada 27. septembra 2010 dala mandát vysokej predstaviteľke Únie pre zahraničné veci a bezpečnostnú politiku, aby uskutočnila ďalšie a rozsiahlejšie konzultácie,

         PRIJALA TOTO ROZHODNUTIE:
   Článok 1
   Únia s cieľom podporiť svoj návrh medzinárodného kódexu správania pre činnosti v kozmickom priestore sleduje tieto ciele:

               —

               konzultácie so štátmi, ktoré sú aktívne v súvislosti s otázkami týkajúcimi sa kozmického priestoru, ako aj tými, ktoré ešte aktívne nie sú, s cieľom rokovať o tomto návrhu a zbierať ich názory,

               —

               získať pre proces vývoja medzinárodného kódexu správania pre činnosti v kozmickom priestore podporu expertov.

         Článok 2
   1.   V tejto súvislosti Únia bude podporovať projekty, ktoré zahŕňajú tieto konkrétne činnosti:

               a)

               podporné činnosti: propagácia návrhu medzinárodného kódexu správania pre činnosti v kozmickom priestore;

               b)

               zorganizovanie (najviac) troch multilaterálnych zasadnutí expertov s cieľom rokovať o návrhu medzinárodného kódexu správania;

               c)

               koordinácia konzorcia mimovládnych expertov.

         2.   Uvedené projekty a konkrétne činnosti sú podrobnejšie opísané v prílohe.
   Článok 3
   1.   Za vykonávanie tohto rozhodnutia zodpovedá vysoká predstaviteľka Únie pre zahraničné veci a bezpečnostnú politiku („vysoká predstaviteľka“).
   2.   Technické vykonávanie projektov uvedených v článku 2 uskutoční Výskumný inštitút Organizácia Spojených národov pre otázky odzbrojenia („UNIDIR“). UNIDIR vykonáva svoje úlohy pod vedením vysokej predstaviteľky. Na tieto účely uzavrie vysoká predstaviteľka s UNIDIR-om potrebné dohody.
   Článok 4
   1.   Finančná referenčná suma na vykonávanie projektov uvedených v článku 2 je 1 490 000 EUR.
   2.   Výdavky financované zo sumy ustanovenej v odseku 1 sa spravujú v súlade s postupmi a pravidlami Únie, ktoré sa vzťahujú na všeobecný rozpočet Únie.
   3.   Komisia dohliada na riadne vykonávanie príspevku Únie ustanoveného v odseku 1. Na tento účel uzavrie s UNIDIR-om dohodu o financovaní. V nej sa stanoví, že UNIDIR má zabezpečiť zviditeľnenie príspevku Únie primerané jeho výške.
   4.   Komisia vyvinie úsilie, aby sa dohoda o financovaní uvedená v odseku 3 uzavrela čo najskôr po nadobudnutí účinnosti tohto rozhodnutia. O všetkých ťažkostiach v tomto procese, ako aj o dátume uzavretia dohody o financovaní informuje Radu.
   Článok 5
   1.   Vysoká predstaviteľka podáva Rade správu o vykonávaní tohto rozhodnutia na základe pravidelných správ, ktoré pripraví UNIDIR. Tieto správy tvoria základ pre hodnotenie zo strany Rady.
   2.   Komisia informuje o finančných aspektoch vykonávania projektov uvedených v článku 2.
   Článok 6
   Toto rozhodnutie nadobúda účinnosť dňom jeho prijatia.
   Stráca účinnosť 18 mesiacov odo dňa uzavretia dohody o financovaní uvedenej v článku 4 ods. 3 alebo 6 mesiacov odo dňa jeho prijatia, ak sa v tomto období neuzavrie žiadna dohoda o financovaní.

      V Bruseli 29. mája 2012

            Za Radu

            predseda

         N. WAMMEN

      PRÍLOHA K ROZHODNUTIU RADY NA PODPORU NÁVRHU ÚNIE NA MEDZINÁRODNÝ KÓDEX SPRÁVANIA PRE ČINNOSTI V KOZMICKOM PRIESTORE
      1.   Všeobecný rámec a ciele

      Činnosti v kozmickom priestore sa rozširujú a ich význam je mimoriadne dôležitý. Kozmický priestor je zdrojom pre všetky krajiny na svete. Tie krajiny, ktoré ešte nevykonávajú činnosti v kozmickom priestore, ich budú vykonávať v budúcnosti. Únia sa preto domnieva, že je potrebné zabezpečiť väčšiu bezpečnosť v kozmickom priestore a že pragmatický a postupný proces môže pomôcť pri dosiahnutí tohto cieľa. Únia sa zaväzuje k rozvoju a vykonávaniu opatrení v oblasti transparentnosti a budovania dôvery ako prostriedku na dosiahnutie zvýšenej bezpečnosti v kozmickom priestore. Únia vníma osobitne citlivo aj nebezpečenstvo, ktoré predstavuje vesmírny odpad, ktorý škodí súčasným a budúcim činnostiam.
      Únia 18. septembra 2007 v odpovedi na rezolúciu Valného zhromaždenia Organizácie Spojených národov 61/75 zo 6. decembra 2006 zdôraznila, že na dosiahnutie tohto cieľa budú slúžiť dobrovoľné pravidlá „cestnej premávky“ pre činnosti v kozmickom priestore, ktorými sa schvália najlepšie postupy medzi aktérmi pôsobiacimi v kozmickom priestore.
      Rada podporila vo svojich záveroch z 8. – 9. decembra 2008 prvý návrh medzinárodného kódexu správania pre činnosti v kozmickom priestore, ktorý by štáty mali uplatňovať na báze dobrovoľnosti, ktorý obsahuje opatrenia v oblasti transparentnosti a budovania dôvery, ako základu pre konzultácie s kľúčovými tretími krajinami, ktoré vykonávajú činnosti v kozmickom priestore alebo majú v tomto priestore záujmy, s cieľom dohodnúť sa na znení, ktoré by bolo prijateľné pre čo najväčší počet štátov. Vzhľadom na konzultácie s hlavnými krajinami s vesmírnym programom Únia vypracovala revidovanú verziu návrhu kódexu správania, na základe ktorej Rada Európskej únie 27. septembra 2010 dala mandát vysokej predstaviteľke Únie pre zahraničné veci a bezpečnostnú politiku („vysoká predstaviteľka“), aby uskutočnila ďalšie a rozsiahlejšie konzultácie.
      Únia s cieľom podporiť návrh Únie na medzinárodný kódex správania pre činnosti v kozmickom priestore a vykonať mandát daný vysokej predstaviteľke, sleduje tieto ciele:

                  —

                  Konzultácie s čo najväčším počtom krajín, ktoré sú aktívne v súvislosti s otázkami týkajúcimi sa kozmického priestoru, ako aj tými, ktoré ešte aktívne nie sú, s cieľom rokovať o tomto návrhu a zbierať ich názory, a to najmä prostredníctvom organizovania jedného multilaterálneho zasadnutia expertov alebo viacerých (najviac troch) takých zasadnutí s cieľom rokovať o tejto iniciatíve.

                  —

                  Podpora expertov pre proces vývoja medzinárodného kódexu správania pre činnosti v kozmickom priestore.

            Činnosť Únie sa riadi týmito zásadami:

                  a)

                  Je potrebné uznať význam budovania dlhodobej udržateľnosti, predvídateľnosti a zvýšenej bezpečnosti v kozmickom priestore.

                  b)

                  Je potrebné pracovať na vzájomnom porozumení a identifikovať oblasti spoločného záujmu.

                  c)

                  Je dôležité zainteresovať aktérov na národnej a regionálnej úrovni do akéhokoľvek budúceho medzinárodného kódexu správania pre činnosti v kozmickom priestore.

            2.   Projekty

      2.1.   Projekt 1: Podporné činnosti: propagácia návrhu medzinárodného kódexu správania pre činnosti v kozmickom priestore

      2.1.1.   Účel projektu

      Prostredníctvom organizovania seminárov na regionálnej/subregionálnej úrovni komunikovať s potenciálnymi zainteresovanými stranami medzinárodného kódexu správania s cieľom rozšíriť existujúce znalosti a chápanie zásad navrhovaného medzinárodného kódexu správania.
      2.1.2.   Výsledky projektu

                  a)

                  Väčšie povedomie a znalosti o navrhovanom medzinárodnom kódexe správania a jeho pokračujúcich procesov vývoja, ako aj pochopenie tohto kódexu a uvedených procesov.

                  b)

                  Priaznivejšie prostredie pre politický pokrok.

                  c)

                  Lepšie pochopenie oblastí spoločného záujmu zo strany zainteresovaných strán, ako aj potreby väčšej bezpečnosti v kozmickom priestore a dohody o ďalších krokoch.

                  d)

                  Lepšia koordinácia medzi zainteresovanými stranami.

                  e)

                  Identifikácia potrieb vzhľadom na zvýšený počet národných a regionálnych činností s cieľom posilniť vývoj medzinárodného kódexu správania pre činnosti v kozmickom priestore.

            2.1.3.   Opis projektu

                  a)

                  Plánuje sa najviac 6 regionálnych alebo subregionálnych seminárov s počtom do 30 účastníkov, podľa potreby v spolupráci s medzinárodnými, regionálnymi alebo národnými organizáciami, a to vládnymi aj mimovládnymi.

                  b)

                  Zostavenie výsledkov a ich prezentácia Únii a podľa potreby aj ostatným zainteresovaným stranám, a to aj elektronickým spôsobom.

            2.2.   Projekt 2: Podpora pre vysokú predstaviteľku pri zasadnutiach/konzultáciách so štátmi

      2.2.1.   Účel projektu

                  a)

                  Poskytnúť Únii širšie informácie a analýzu názorov a smerovaní potenciálnych zainteresovaných strán medzinárodného kódexu správania.

                  b)

                  V rámci podpory/prípravy konzultácií vysokej predstaviteľky a nadviazania na ne, zorganizovať koordinovanú kampaň individuálnych konzultácií s kľúčovými zainteresovanými stranami.

                  c)

                  Prostredníctvom účasti na konzultáciách vysokej predstaviteľky posúdiť získané pripomienky.

            2.2.2.   Výsledky projektu

                  a)

                  Písomné posúdenia o tom, ako čo najlepšie spolupracovať s potenciálnymi zainteresovanými stranami medzinárodného kódexu správania.

                  b)

                  Písomné posúdenia získaných pripomienok a návrhov na revíziu znenia.

                  c)

                  Písomné príspevky na podporu multilaterálnych zasadnutí expertov.

            2.2.3.   Opis projektu

                  a)

                  Príprava niekoľkých podporných dokumentových štúdií/podkladových štúdií v rámci podpory/prípravy konzultácií vysokej predstaviteľky a multilaterálnych zasadnutí expertov a v rámci nadviazania na ne.

                  b)

                  Koordinovaná kampaň individuálnych konzultácií s kľúčovými zainteresovanými stranami:

                              —

                              Najviac 20 individuálnych zasadnutí a brífingov.

                              —

                              Koordinácia vstupov do procesu, a to aj elektronicky.

                              —

                              Výber štátov a organizácií pre takúto koordináciu sa uskutoční na základe ich úrovne zapojenia do otázok týkajúcich sa bezpečnosti v kozmickom priestore, ich predchádzajúceho zapojenia v súvislosti s návrhom medzinárodného kódexu správania a ich úlohou pri podpore celkového diplomatického pokroku na regionálnej alebo medzinárodnej báze.

                  c)

                  Zostavenie výsledkov a ich prezentácia vysokej predstaviteľke a podľa potreby aj ostatným zainteresovaným stranám, a to aj elektronickým spôsobom.

            2.3.   Projekt 3: Zorganizovanie najviac troch multilaterálnych zasadnutí expertov s cieľom rokovať o návrhu medzinárodného kódexu správania

      2.3.1.   Účel projektu

      Sprostredkovať kontakt medzi expertmi s cieľom rokovať o návrhu medzinárodného kódexu správania.
      2.3.2.   Výsledky projektu

                  a)

                  Zriadenie diskusného fóra o návrhu medzinárodného kódexu správania.

                  b)

                  Diplomatický pokrok v súvislosti s napredovaním v rokovaniach o medzinárodnom kódexe správania.

            2.3.3.   Opis projektu

      Organizovanie najviac troch multilaterálnych zasadnutí expertov (do 160 účastníkov) počas prvých šestnástich mesiacov projektu.

                  —

                  Navrhuje sa, aby sa prvé z týchto zasadnutí uskutočnilo v Európe a druhé dve zasadnutia mimo Európy. Toto rozhodnutie prijme vysoká predstaviteľka na základe návrhov predložených UNIDIR-om.

                  —

                  O štruktúre, programe a účasti rozhodne vysoká predstaviteľka na základe návrhov predložených UNIDIR-om.

            2.4.   Projekt 4: Koordinácia konzorcia mimovládnych expertov

      2.4.1.   Účel projektu

                  a)

                  Vytvoriť malé konzorcium maximálne s 10 účastníkmi uznávaných expertov s cieľom poskytnúť vstupy do procesu vývoja medzinárodného kódexu správania.

                  b)

                  Vybudovať online zdroje pre koordináciu uvedeného konzorcia.

                  c)

                  Poskytnúť potrebné podporné zdroje s cieľom podporiť pochopenie kódexu správania a propagáciu činností a výsledkov projektov 1 a 2.

            2.4.2.   Výsledky projektu

                  a)

                  Väčšie vstupy kľúčových medzinárodných, regionálnych a národných expertov do medzinárodného kódexu správania.

                  b)

                  Rozvoj virtuálneho fóra na koordináciu vstupov expertov a rokovaní.

                  c)

                  Rozvoj virtuálneho fóra na podporu multilaterálnych zasadnutí stanovených v projekte 2.

                  d)

                  Rozvoj potrebných virtuálnych a nevirtuálnych podporných materiálov.

            2.4.3.   Opis projektu

                  a)

                  Identifikácia a koordinácia vstupov a ich získavanie od vhodných expertov z oblasti bezpečnosti kozmického priestoru:

                              —

                              Na základe návrhu, ktorý UNIDIR predloží vysokej predstaviteľke, o členstve v konzorciu rozhodne vysoká predstaviteľka.

                  b)

                  Rozvoj nového virtuálneho fóra na koordináciu vstupov konzorcia:

                              —

                              Fórum bude navrhnuté tak, aby poskytlo základňu pre zdroje na podporu projektu 2.

                  c)

                  Najviac 8 zasadnutí s cieľom rokovať o vývoji súvisiacom s kódexom správania a vstupmi od konzorcia, a to aj elektronickým spôsobom a prostredníctvom videokonferencií a telekonferencií.

                  d)

                  Zostavenie výsledkov a ich prezentácia vysokej predstaviteľke a podľa potreby aj ostatným zainteresovaným stranám, a to aj elektronickým spôsobom.

                  e)

                  Rozvoj podporných nástrojov.

            3.   Procedurálne aspekty a koordinácia

      Vykonávanie projektov bude iniciovať riadiaci výbor s cieľom určiť postupy a podrobné spôsoby spolupráce. Riadiaci výbor pravidelne preskúma vykonávanie projektov aspoň raz za šesť mesiacov, a to aj využitím elektronických prostriedkov a videokonferencií a telekonferencií.
      Riadiaci výbor bude zložený zo zástupcov vysokej predstaviteľky a UNIDIR-u.
      Zapojenie štátnych a neštátnych aktérov do multilaterálnych zasadnutí expertov sa bude koordinovať prostredníctvom UNIDIR-u.
      Na základe návrhov, ktoré UNIDIR predloží riadiacemu výboru, vysoká predstaviteľka rozhodne o mieste konania a zložení seminárov a zasadnutí v rámci tohto projektu.
      4.   Podávanie správ a vyhodnocovanie

      UNIDIR predloží vysokej predstaviteľke správu a finančnú správu na konci prvého roku projektu, pričom vynaloží úsilie, aby sa zosúladil s cyklami podávania správ Organizácie Spojených národov.
      UNIDIR predloží vysokej predstaviteľke záverečnú správu pri ukončení projektu.
      Správy UNIDIR-u o pokroku a o aktuálnom stave, publikácie, tlačové správy a aktualizácie sa oznámia vysokej predstaviteľke a Európskej komisii v čase ich vydania.
      5.   Dĺžka trvania

      Predpokladané obdobie vykonávania tohto projektu je 18 mesiacov.
      Všetky časti projektu, ktoré súvisia so zasadnutiami sa majú ukončiť tri mesiace pred koncom projektu, aby sa zabezpečil dostatočný čas na vykonanie analýzy počas obdobia vykonávania.
      6.   Cieľová skupina

      Všetky členské štáty OSN, hlavne štáty s vesmírnym programom.
      Mimovládne zainteresované strany vrátane občianskej spoločnosti a priemyslu.
      7.   Zástupcovia tretej strany

      V záujme podpory regionálnej zodpovednosti sa prostredníctvom tohto rozhodnutia môže financovať účasť expertov zo štátov krajín, ktoré nie sú členmi Únie, vrátane expertov z relevantných regionálnych a medzinárodných organizácií.
      Účasť UNIDIR-u na všetkých seminároch a zasadnutiach týkajúcich sa tohto rozhodnutia sa bude financovať.
      8.   Vykonávajúci subjekt

      Technickým vykonávaním tohto rozhodnutia Rady sa poverí UNIDIR.
      UNIDIR bude podľa potreby spolupracovať s inštitúciami, ako sú napríklad regionálne organizácie, skupiny odborníkov, mimovládne organizácie a priemysel.
      Na vykonávanie tohto rozhodnutia budú potrební dodatoční zamestnanci.


title: 2006/910/ES: Rozhodnutie Rady zo 4. decembra 2006 o uzavretí Dohody medzi Európskym spoločenstvom a Spojenými štátmi americkými, ktorou sa obnovuje program spolupráce v oblasti vyššieho vzdelávania, odborného vzdelávania a odbornej prípravy

text:
               9.12.2006

               SK

               Úradný vestník Európskej únie

               L 346/33

         ROZHODNUTIE RADY
   zo 4. decembra 2006
   o uzavretí Dohody medzi Európskym spoločenstvom a Spojenými štátmi americkými, ktorou sa obnovuje program spolupráce v oblasti vyššieho vzdelávania, odborného vzdelávania a odbornej prípravy
   (2006/910/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej články 149 a 150 v spojení s prvou vetou prvého pododseku jej článku 300 ods. 2 a prvým pododsekom jej článku 300 ods. 3,
   so zreteľom na návrh Komisie,
   so zreteľom na stanovisko Európskeho parlamentu,
   keďže:

               (1)

               Rada svojím rozhodnutím z 24. októbra 2005 splnomocnila Komisiu, aby rokovala so Spojenými štátmi americkými o dohode, ktorou sa obnovuje program spolupráce v oblasti vyššieho vzdelávania a odbornej prípravy.

               (2)

               Komisia v mene Spoločenstva prerokovala dohodu so Spojenými štátmi americkými v súlade so smernicami uvedenými v prílohe k danému rozhodnutiu.

               (3)

               Spoločenstvo a Spojené štáty americké očakávajú, že takáto spolupráca bude vzájomne prospešná a zo strany Spoločenstva musí dopĺňať dvojstranné programy medzi členskými štátmi a Spojenými štátmi americkými a prinášať európsku pridanú hodnotu.

               (4)

               Dohoda bola podpísaná v mene Spoločenstva 21. júna 2006 s výhradou jej uzavretia k neskoršiemu dátumu.

               (5)

               Dohoda by sa mala schváliť,

         ROZHODLA TAKTO:
   Článok 1
   1.   Týmto sa v mene Spoločenstva schvaľuje Dohoda medzi Európskym spoločenstvom a Spojenými štátmi americkými, ktorou sa obnovuje program spolupráce v oblasti vyššieho vzdelávania, odborného vzdelávania a odbornej prípravy.
   2.   Text dohody je pripojený k tomuto rozhodnutiu.
   Článok 2
   Delegácia Európskeho spoločenstva pri spoločnom výbore uvedenom v článku 6 dohody sa skladá zo zástupcu Komisie, ktorému pomáha zástupca z každého členského štátu.
   Článok 3
   Týmto sa predseda Rady poveruje určiť osobu splnomocnenú na vykonanie oznámenia podľa článku 12 ods. 1 dohody.

      V Bruseli 4. decembra 2006

            Za Radu

            predsedníčka

         L. LUHTANEN

    ---documentbreak---

               9.12.2006

               SK

               Úradný vestník Európskej únie

               L 346/34

         DOHODA
   medzi Európskym spoločenstvom a Spojenými štátmi americkými, ktorou sa obnovuje program spolupráce v oblasti vyššieho vzdelávania, odborného vzdelávania a odbornej prípravy
   EURÓPSKE SPOLOČENSTVO
   na jednej strane a
   SPOJENÉ ŠTÁTY AMERICKÉ
   na strane druhej
   (ďalej spoločne len „strany“),
   BERÚC NA VEDOMIE, že v Transatlantickom vyhlásení prijatom Európskym spoločenstvom a jeho členskými štátmi (ďalej len „Európske spoločenstvo“) a vládou Spojených štátov amerických (ďalej len „Spojené štáty“) v novembri 1990 sa uvádza osobitný odkaz na posilnenie vzájomnej spolupráce v rozličných oblastiach, ktoré priamo ovplyvňujú súčasný a budúci blahobyt ich občanov, ako napr. výmeny a spoločné projekty v oblasti vzdelávania a kultúry vrátane akademických výmenných pobytov a výmenných pobytov mládeže,
   BERÚC NA VEDOMIE, že nová transatlantická agenda prijatá na samite EÚ – USA v decembri 1995 v Madride odkazuje v rámci činnosti IV – Stavanie mostov cez Atlantik – na dohodu medzi ES a USA, ktorou sa vytvára program spolupráce v oblasti vzdelávania a odbornej prípravy ako potenciálny katalyzátor pre široké spektrum inovačných činností spolupráce s priamym prínosom pre študentov a učiteľov, a odkazuje aj na zavedenie nových technológií do tried, čím sa prepoja vzdelávacie zariadenia v Spojených štátoch a v Európskej únii a podporí sa vyučovanie jazykov, histórie a kultúry jednej i druhej strany,
   BERÚC NA VEDOMIE, že na transatlantickej konferencii Premostenie Atlantiku: väzby medzi národmi v roku 1997 sa zdôraznil potenciál pre spoluprácu medzi Európskym spoločenstvom a Spojenými štátmi americkými v oblasti neformálneho vzdelávania,
   BERÚC NA VEDOMIE, že na samite EÚ – USA v júni 2005 sa politickí predstavitelia dohodli na iniciatíve, ktorej cieľom je podporiť transatlantickú hospodársku integráciu a rast, a v rámci tejto iniciatívy určili spoluprácu v oblasti vzdelávania za jeden z nástrojov na „skvalitnenie vzťahov medzi krajinami na opačných brehoch Atlantiku, keďže tieto sa stávajú znalostnými ekonomikami“, a zaviazali sa pracovať na „obnove a posilnení Dohody o vyššom vzdelávaní a odbornej príprave medzi USA a EÚ, ktorej súčasťou je program Fulbright/Európska únia, aby sa rozšírila spolupráca v oblasti vzdelávania a zabezpečili transatlantické výmeny medzi občanmi týchto krajín,“
   BERÚC DO ÚVAHY, že prijatím a vykonávaním Dohody medzi Európskym spoločenstvom a Spojenými štátmi americkými o vytvorení programu spolupráce v oblasti vyššieho vzdelávania, odborného vzdelávania a odbornej prípravy z roku 1995 a Dohody medzi Európskym spoločenstvom a Spojenými štátmi americkými, ktorou sa obnovuje program spolupráce v oblasti vyššieho vzdelávania, odborného vzdelávania a odbornej prípravy z roku 2000 sa uvádzajú do platnosti záväzky Transatlantického vyhlásenia a prezentujú sa príklady vysoko úspešnej a nákladovo efektívnej spolupráce,
   UZNÁVAJÚC rozhodujúci prínos vzdelávania a odbornej prípravy k rozvoju ľudských zdrojov schopných podieľať sa na globálnej znalostnej ekonomike,
   UZNÁVAJÚC, že spolupráca v oblasti vzdelávania a odbornej prípravy by mala dopĺňať ostatné príslušné iniciatívy spolupráce medzi Európskym spoločenstvom a Spojenými štátmi,
   UZNÁVAJÚC dôležitosť zabezpečovania komplementárnosti s príslušnými iniciatívami uskutočňovanými v oblasti vyššieho vzdelávania a odbornej prípravy medzinárodnými organizáciami aktívnymi v týchto oblastiach, ako je napríklad OECD, UNESCO a Rada Európy,
   UZNÁVAJÚC, že strany majú spoločný záujem o spoluprácu v oblasti vyššieho vzdelávania, odborného vzdelávania a odbornej prípravy,
   OČAKÁVAJÚC vzájomný prospech z činností spolupráce v oblasti vyššieho vzdelávania, odborného vzdelávania a odbornej prípravy,
   UZNÁVAJÚC potrebu rozšíriť prístup k činnostiam podporovaným v rámci tejto dohody, najmä k činnostiam v oblasti odborného vzdelávania a odbornej prípravy, a
   ŽELAJÚC SI vytvoriť formálny základ pre pokračujúcu spoluprácu v oblasti vyššieho vzdelávania, odborného vzdelávania a odbornej prípravy,
   SA DOHODLI TAKTO:
   Článok 1
   Účel
   Touto dohodou sa obnovuje Program spolupráce v oblasti vyššieho vzdelávania, odborného vzdelávania a odbornej prípravy z roku 2000 (ďalej len „program“), pôvodne vytvorený podľa Dohody medzi Európskym spoločenstvom a Spojenými štátmi americkými z roku 1995, ktorou sa vytvoril program spolupráce v oblasti vyššieho vzdelávania, odborného vzdelávania a odbornej prípravy.
   Článok 2
   Vymedzenie pojmov
   Na účely tejto dohody:

               1.

               „inštitúcia vyššieho vzdelávania“ znamená akúkoľvek inštitúciu zriadenú v súlade s platnými právnymi predpismi a praxou, ktorá poskytuje kvalifikáciu alebo diplom na úrovni vyššieho vzdelávania, bez ohľadu na to, ako sa takéto zariadenie nazýva;

               2.

               „inštitúcie odborného vzdelávania a odbornej prípravy“ znamenajú všetky typy verejných, poloverejných alebo súkromných zariadení, ktoré v súlade s platnými právnymi predpismi a praxou plánujú alebo uskutočňujú odborné vzdelávanie alebo odbornú prípravu, ďalšiu odbornú prípravu, prehlbovanie odbornej prípravy alebo rekvalifikáciu bez ohľadu na názov, ktorý im bol daný, a

               3.

               „študenti“ znamenajú všetky osoby, ktoré sa zúčastňujú na vyučovaní alebo na kurzoch odbornej prípravy, alebo na programoch riadených inštitúciami vyššieho vzdelávania, odborného vzdelávania a odbornej prípravy, ako sú definované v tomto článku.

         Článok 3
   Ciele
   1.   Všeobecné ciele programu sú:

               a)

               podporovať vzájomné porozumenie medzi národmi Európskeho spoločenstva a Spojenými štátmi americkými, vrátane rozsiahlejších znalostí ich jazykov, kultúr a inštitúcií, a

               b)

               zlepšovať kvalitu rozvoja ľudských zdrojov tak v Európskom spoločenstve, ako aj v Spojených štátoch amerických, vrátane získavania zručností potrebných vzhľadom na výzvy globálnej znalostnej ekonomiky.

         2.   Špecifické ciele programu sú:

               a)

               zlepšovať spoluprácu medzi Európskou úniou a Spojenými štátmi v oblastiach vyššieho vzdelávania a odbornej prípravy;

               b)

               prispievať k rozvoju inštitúcií vyššieho vzdelávania a odbornej prípravy;

               c)

               prispievať k osobnému rozvoju jednotlivých účastníkov v ich vlastnom záujme a v záujme dosiahnutia všeobecných cieľov programu a

               d)

               prispievať k transatlantickým výmenám medzi občanmi EÚ a USA.

         3.   Operatívne ciele programu sú:

               a)

               podporovať spoluprácu medzi inštitúciami vyššieho vzdelávania a odborného vzdelávania s cieľom podporiť spoločné študijné programy a mobilitu;

               b)

               zlepšovať kvalitu transatlantickej mobility študentov podporovaním transparentnosti, vzájomného uznávania kvalifikácií a študijných období a období odbornej prípravy a v prípade potreby uznávania kreditov;

               c)

               podporovať spoluprácu medzi verejnými a súkromnými organizáciami aktívnymi v oblasti vyššieho vzdelávania a odborného vzdelávania s cieľom zlepšiť diskusiu a výmenu skúseností v oblasti politiky a

               d)

               podporovať transatlantickú mobilitu odborníkov s cieľom zlepšiť vzájomné porozumenie v oblastiach, ktoré sú pre vzťahy medzi ES a USA podstatné.

         Článok 4
   Zásady
   Spolupráca v rámci tejto dohody sa riadi týmito zásadami:

               1.

               plné rešpektovanie právomocí členských štátov Európskeho spoločenstva a Spojených štátov amerických a autonómia inštitúcií vyššieho vzdelávania, odborného vzdelávania a odbornej prípravy;

               2.

               vzájomný prospech z činností uskutočňovaných v rámci tejto dohody;

               3.

               široká účasť jednotlivých členských štátov Európskeho spoločenstva a Spojených štátov amerických a

               4.

               uznanie celkovej kultúrnej, sociálnej a ekonomickej rôznorodosti Európskeho spoločenstva a Spojených štátov amerických.

         Článok 5
   Činnosti v rámci programu
   Program sa bude uskutočňovať prostredníctvom činností opísaných v prílohe, ktorá tvorí neoddeliteľnú súčasť tejto dohody.
   Článok 6
   Spoločný výbor
   1.   Týmto sa zriaďuje spoločný výbor. Tvorí ho rovnaký počet zástupcov z každej strany.
   2.   Funkcie spoločného výboru sú:

               a)

               skúmať činnosti spolupráce plánované v rámci tejto dohody a

               b)

               predkladať stranám dvojročné správy o úrovni, stave a efektívnosti činností spolupráce uskutočňovaných v rámci tejto dohody.

         3.   Spoločný výbor zasadá raz za dva roky alebo podľa toho, ako sa dohodnú strany, pričom zasadnutia sa konajú striedavo v Európskom spoločenstve a v Spojených štátoch.
   4.   Rozhodnutia spoločného výboru sa prijímajú prostredníctvom konsenzu. Z každého zasadnutia sa vypracuje zápisnica obsahujúca prijaté rozhodnutia a hlavné body programu. Tieto zápisnice schvaľujú osoby, ktoré určí každá strana, aby spoločne predsedali zasadnutiu. Zápisnice spolu s dvojročnými správami sú k dispozícii príslušným úradníkom na ministerskej úrovni z každej strany.
   Článok 7
   Monitorovanie a hodnotenie
   Program sa podľa potreby priebežne kontroluje a vyhodnocuje na základe spolupráce. Toto v prípade potreby umožňuje presmerovanie činností podľa situácie alebo možností, ktoré sa vyskytnú v priebehu realizácie programu.
   Článok 8
   Financovanie
   1.   Činnosti v rámci tejto dohody závisia od dostupnosti zdrojov a od platných zákonov a iných právnych predpisov, politík a programov Európskeho spoločenstva a Spojených štátov. Financovanie sa bude v maximálnej možnej miere realizovať na základe celkového zosúladenia fondov medzi stranami. Strany sa usilujú ponúknuť činnosti programu s porovnateľným úžitkom a rozsahom pôsobnosti.
   2.   Náklady, ktoré vznikli spoločnému výboru alebo v jeho mene, znáša strana, do ktorej patria príslušní členovia výboru. Výdavky iné ako cestovné výdavky a výdavky na pobyt, ktoré sú priamo spojené so zasadnutiami spoločného výboru, znáša hostiteľská strana.
   Článok 9
   Vstup pracovníkov
   Každá strana vynaloží maximálne úsilie na uľahčenie vstupu na svoje územie a výstupu z neho pracovníkom a študentom druhej strany, ktorí sú zapojení do činností spolupráce v rámci tejto dohody, a materiálu a zariadeniu druhej strany, ktoré sa používajú v činnostiach spolupráce v rámci tejto dohody.
   Článok 10
   Ostatné dohody
   Táto dohoda nenahrádza ani inak neovplyvňuje iné dohody alebo činnosti uskutočňované v príslušných oblastiach medzi ktorýmkoľvek členským štátom Európskeho spoločenstva a Spojenými štátmi americkými.
   Článok 11
   Územné uplatňovanie tejto dohody
   Táto dohoda sa uplatňuje na jednej strane na územia, na ktorých platí Zmluva o založení Európskeho spoločenstva, a za podmienok v nej ustanovených a na druhej strane na Spojené štáty.
   Článok 12
   Nadobudnutie platnosti a vypovedanie
   1.   Táto dohoda nadobúda platnosť v prvý deň mesiaca nasledujúceho po dni, keď si zmluvné strany navzájom písomne oznámia, že ich právne požiadavky pre nadobudnutie platnosti tejto dohody boli splnené, podľa toho, ktorý z týchto dátumov je neskorší. Touto dohodou sa v celom rozsahu nahrádza Dohoda medzi Európskym spoločenstvom a Spojenými štátmi, ktorou sa obnovuje program spolupráce v oblasti vyššieho vzdelávania, odborného vzdelávania a odbornej prípravy, z roku 2000.
   2.   Táto dohoda zostáva v platnosti osem rokov a môže byť predĺžená alebo zmenená a doplnená na základe vzájomnej písomnej dohody.
   Zmeny a doplnenia alebo predĺženia nadobudnú platnosť v prvý deň mesiaca nasledujúceho po dni, keď si zmluvné strany navzájom písomne oznámia, že ich požiadavky pre nadobudnutie platnosti dohody stanovujúcej príslušné zmeny a doplnenia alebo predĺženie boli splnené.
   3.   Táto dohoda môže byť kedykoľvek písomne vypovedaná jednou zo zmluvných strán pri dodržaní dvanásťmesačnej výpovednej lehoty. Uplynutie alebo vypovedanie platnosti tejto dohody neovplyvňuje platnosť alebo trvanie akýchkoľvek predchádzajúcich opatrení, ktoré sa v rámci nej prijali.
   Článok 13
   Táto dohoda bola vyhotovená vo Viedni dňa dvadsiateho prvého júna 2006 v dvoch vyhotoveniach v anglickom, českom, dánskom, estónskom, fínskom, francúzskom, gréckom, holandskom, litovskom, lotyšskom, maďarskom, maltskom, nemeckom, poľskom, portugalskom, slovenskom, slovinskom, španielskom, švédskom a talianskom jazyku, pričom každé znenie je rovnako autentické. V prípade nezrovnalostí má prednosť anglická verzia.

      NA DÔKAZ TOHO podpísali riadne splnomocnení zástupcovia túto dohodu.

         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunitá Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen

         Por los Estados Unidos de América
         Za Spojené státy americké
         For Amerikas Forenede Stater
         Für die Vereinigten Staaten von Amerika
         Ameerika Ühendriikide nimel
         Για τις Ηνωμένες Πολιτείες της Αμερικής
         For the United States of America
         Pour les États-Unis d'Amérique
         Per gli Stati Uniti d'America
         Amerikas Savienoto Valstu vārdā
         Jungtinių Amerikos Valstijų vardu
         az Amerikai Egyesült Államok részéről
         Għall-Istati Uniti ta'l-Amerika
         Voor de Verenigde Staten van Amerika
         W imieniu Stanów Zjednoczonych Ameryki
         Pelos Estados Unidos da América
         Za Spojené štáty americké
         Za Združene države Amerike
         Amerikan yhdysvaltojen puolesta
         På Amerikas förenta staters vägnar

   PRÍLOHA
   ČINNOSTI
   Činnosť 1 – Projekty spoločných konzorcií Európske spoločenstvo/Spojené štáty

               1.

               Strany poskytujú podporu inštitúciám vyššieho vzdelávania, odborného vzdelávania a odbornej prípravy, ktoré tvoria spoločné konzorciá ES/USA na účely realizácie spoločných projektov v oblasti vyššieho vzdelávania, odborného vzdelávania a odbornej prípravy.

               2.

               Každé spoločné konzorcium sa musí vytvoriť na základe viacstranného partnerstva inštitúcií vyššieho vzdelávania a odbornej prípravy ES a USA.

               3.

               Projekty spoločných konzorcií by mali spravidla zahŕňať transatlantickú mobilitu študentov v rámci spoločných študijných programov s cieľom dosiahnuť paritu tokov v každom smere a mala by sa v nich stanoviť náležitá jazyková a kultúrna príprava.

               4.

               Príslušné orgány na každej strane sa spoločne dohodnú na oprávnených tematických okruhoch pre spoločné konzorciá ES/USA s prihliadnutím na prioritné oblasti, ktoré sú kľúčové pre spoluprácu ES – USA.

         Činnosť 2 – Výnimočné (nadväzujúce) projekty mobility
   Strany môžu poskytnúť finančnú podporu na mobilitu študentov spoločným konzorciám inštitúcií vyššieho vzdelávania a odbornej prípravy, ktoré už preukázali výnimočnosť pri realizácii spoločných projektov financovaných stranami.
   Činnosť 3 – Opatrenia orientované na politiku
   Strany môžu poskytnúť finančnú podporu na viacstranné projekty zahŕňajúce organizácie pôsobiace v oblasti vyššieho vzdelávania a odbornej prípravy s cieľom zlepšiť spoluprácu medzi Európskym spoločenstvom a Spojenými štátmi, pokiaľ ide o rozvoj vyššieho vzdelávania a odbornej prípravy. Opatrenia orientované na politiku môžu zahŕňať štúdie, konferencie, semináre, pracovné skupiny, stanovovanie kritérií a zaoberať sa otázkami horizontálneho vyššieho vzdelávania a odbornej prípravy, vrátane uznávania kvalifikácií.
   Činnosť 4 – Granty „Schuman-Fulbright“
   Strany hodlajú poskytovať štipendiá vysokokvalifikovaným odborníkom (vrátane odborníkov v odbornej príprave, ktorí sa môžu zúčastňovať na štúdiách pre pokročilých na univerzitách a v odborných školách), ktorí sa chcú venovať štúdiu alebo odbornej príprave v oblasti s osobitným významom pre vzťahy EÚ/USA, ktoré budú spoločne určené oboma stranami. Na účely podporovania grantov „Schuman-Fulbright“ a pomoci príjemcom grantov môžu strany poskytnúť finančnú podporu organizácii, ktorú spoločne určia.
   Činnosť 5 – Združenie absolventov
   Strany môžu poskytnúť finančnú podporu združeniam absolventov, do ktorých patria študenti, ktorí sa zúčastnili na výmenách podporovaných programom spolupráce ES/USA v oblasti vyššieho vzdelávania a odbornej prípravy. Združenia absolventov môžu byť riadené organizáciami, ktoré strany spoločne určia.
   SPRÁVA PROGRAMU
   Správu týchto činností vykonávajú príslušní úradníci z každej strany. Medzi tieto úlohy môže patriť:

               1.

               rozhodovanie o pravidlách a postupoch na predkladanie návrhov, vrátane prípravy spoločného súboru usmernení pre uchádzačov;

               2.

               vypracovanie časového harmonogramu na uverejnenie výzvy na predloženie návrhov a na predloženie a výber návrhov;

               3.

               poskytovanie informácií o programe a jeho realizácii;

               4.

               vymenovanie akademických poradcov a expertov;

               5.

               odporúčanie príslušným orgánom každej strany, ktoré projekty sa majú financovať;

               6.

               zabezpečenie finančného riadenia a

               7.

               podporovanie kooperatívneho prístupu k monitorovaniu a hodnoteniu programu.

         Európske spoločenstvo bude spravidla poskytovať podporu partnerom projektov z Európskeho spoločenstva; Spojené štáty budú poskytovať podporu partnerom projektov zo Spojených štátov. Pri poskytovaní podpory môžu strany využívať paušálne granty, stupnice jednotkových nákladov a (alebo) štipendiá.
   OPATRENIA TECHNICKEJ PODPORY
   Finančné prostriedky sa môžu používať na obstarávanie služieb potrebných na realizáciu programu. Strany môžu použiť najmä služby expertov; môžu organizovať semináre, kolokviá alebo iné stretnutia, ktoré by mohli uľahčiť realizáciu programu; a môžu vykonávať činnosti v oblasti hodnotenia, informovania, uverejňovania a šírenia.


title: 2010/469/EÚ: Rozhodnutie Európskej centrálnej banky z  19. augusta 2010 o nedodržiavaní požiadaviek na štatistické vykazovanie (ECB/2010/10)

text:
               28.8.2010

               SK

               Úradný vestník Európskej únie

               L 226/48

         ROZHODNUTIE EURÓPSKEJ CENTRÁLNEJ BANKY
   z 19. augusta 2010
   o nedodržiavaní požiadaviek na štatistické vykazovanie
   (ECB/2010/10)
   (2010/469/EÚ)
   RADA GUVERNÉROV EURÓPSKEJ CENTRÁLNEJ BANKY,
   so zreteľom na Štatút Európskeho systému centrálnych bánk a Európskej centrálnej banky, a najmä na jeho články 5.1 a 34.1,
   so zreteľom na nariadenie Rady (ES) č. 2533/98 z 23. novembra 1998 o zbere štatistických informácií Európskou centrálnou bankou (1), a najmä na jeho článok 7,
   so zreteľom na nariadenie Rady (ES) č. 2532/98 z 23. novembra 1998 týkajúce sa právomocí Európskej centrálnej banky ukladať sankcie (2), a najmä na jeho článok 6 ods. 2,
   so zreteľom na nariadenie Európskej centrálnej banky (ES) č. 2157/1999 z 23. septembra 1999 o práve Európskej centrálnej banky ukladať sankcie (ECB/1999/4) (3),
   keďže:

               (1)

               Nariadenie Európskej centrálnej banky (ES) č. 25/2009 z 19. decembra 2008 o bilancii sektora peňažných finančných inštitúcií (prepracované znenie) (ECB/2008/32) (4) a nariadenie Európskej centrálnej banky (ES) č. 63/2002 z 20. decembra 2001, ktoré sa týka štatistiky úrokových sadzieb uplatňovaných finančnými ústavmi na vklady prijímané od fyzických osôb a nefinančných spoločností a na úvery poskytované fyzickým osobám a nefinančných spoločnostiam (ECB/2001/18) (5), ustanovujú požiadavky Európskej centrálnej banky (ECB) na štatistické vykazovanie, ktoré musia spravodajské jednotky dodržiavať.

               (2)

               Článok 7 ods. 1 nariadenia (ES) č. 2533/98 ustanovuje, že ECB má právo ukladať sankcie voči spravodajským jednotkám, ktoré nesplnili požiadavky na štatistické vykazovanie stanovené v nariadeniach a rozhodnutiach ECB.

               (3)

               V záujme zaistenia rovnakého zaobchádzania so spravodajskými jednotkami by mala ECB prijať harmonizovaný prístup k výpočtu sankcií za porušenia požiadaviek na vykazovanie, k priestupkovému konaniu a ku každej fáze, ktorá mu predchádza,

         PRIJALA TOTO ROZHODNUTIE:
   Článok 1
   Vymedzenie pojmov
   Na účely tohto rozhodnutia:

               1.

               „spravodajskou jednotkou“ sa rozumie spravodajská jednotka v zmysle článku 1 nariadenia (ES) č. 2533/98;

               2.

               „peňažnou finančnou inštitúciou“ (PFI) sa rozumie peňažná finančná inštitúcia v zmysle článku 1 nariadenia (ES) č. 25/2009 (ECB/2008/32);

               3.

               „porušením“ a „sankciou“ sa rozumejú porušenie a sankcia v zmysle článku 1 nariadenia (ES) č. 2532/98;

               4.

               „závažné pochybenie“ zahŕňa každé z týchto porušení požiadaviek na vykazovanie spravodajskými jednotkami:

                           a)

                           systematické vykazovanie nesprávnych údajov;

                           b)

                           systematické nespĺňanie minimálnych noriem pre revízie;

                           c)

                           zámerné nesprávne, oneskorené alebo neúplné vykazovanie;

                           d)

                           nedostatočná miera obozretnosti alebo spolupráce s príslušnou NCB alebo s ECB;

               5.

               „príslušnou národnou centrálnou bankou“ (príslušnou NCB) sa rozumie NCB členského štátu, v ktorého súdnej právomoci došlo k porušeniu požiadaviek;

               6.

               „termínom NCB“ sa rozumie termín pre prijímanie údajov od spravodajských jednotiek stanovený jednotlivými NCB.

         Článok 2
   Rozsah pôsobnosti
   1.   ECB a NCB sledujú, či spravodajské jednotky dodržiavajú minimálne normy, ktoré sú vymedzené v prílohe IV k nariadeniu (ES) č. 25/2009 (ECB/2008/32) a v prílohe III k nariadeniu (ES) č. 63/2002 (ECB/2001/18) a ktorých dodržiavanie je potrebné na splnenie ich vykazovacej povinnosti. V prípade ich nedodržania môžu ECB a príslušná NCB rozhodnúť o začatí fázy posudzovania a/alebo priestupkového konania podľa článku 3 ods. 1 a 2. Po ukončení priestupkového konania môže ECB uložiť sankcie v súlade s článkom 7 nariadenia (ES) č. 2533/98.
   2.   Sankcie možno uložiť po ukončení priestupkového konania v prípade nedodržania minimálnych noriem pre prenos (v súvislosti s včasnosťou a požiadavkami na technické vykazovanie), presnosť (v súvislosti s lineárnymi obmedzeniami a konzistentnosťou údajov v rámci intervalov vykazovania) a pojmový súlad (v súvislosti s vymedzeniami pojmov a klasifikáciami). Sankcie sa takisto uplatňujú v prípade závažného pochybenia.
   Článok 3
   Fáza posudzovania a priestupkové konanie
   1.   Pred začatím priestupkového konania podľa nariadenia (ES) č. 2532/98 a nariadenia (ES) č. 2157/1999 (ECB/1999/4):

               a)

               môže príslušná NCB, ktorá zaznamenala nedodržanie požiadaviek na vykazovanie, varovať dotknutú spravodajskú jednotku, pričom ju informuje o povahe nedodržania požiadaviek, ktoré zaznamenala, a odporučiť jej opatrenia na nápravu, ktoré je potrebné prijať na to, aby sa predišlo opakovanému nedodržaniu požiadaviek;

               b)

               môže ECB alebo príslušná NCB požiadať spravodajskú jednotku o každú informáciu súvisiacu s nedodržaním požiadaviek podľa článku 2 ods. 2 nariadenia (ES) č. 2157/1999 (ECB/1999/4);

               c)

               spravodajskej jednotke sa umožní podať vysvetlenie, ak sa domnieva, že k nedodržaniu došlo kvôli okolnostiam, ktoré nemohla ovplyvniť.

         2.   Priestupkové konanie podľa článku 3 nariadenia (ES) č. 2532/98 a článku 5 nariadenia (ES) č. 2157/1999 (ECB/1999/4) môže začať buď ECB, alebo príslušná NCB. Uplatňujú sa tiež tieto pravidlá:

               a)

               v prípade závažného pochybenia nepredchádza priestupkovému konaniu fáza posudzovania;

               b)

               bez toho, aby bolo dotknuté písmeno a), priestupkové konanie sa začne po tom, ako príslušná NCB zaznamenala opakované nedodržiavanie požiadaviek, ibaže:

                           i)

                           ECB alebo príslušná NCB usúdi, že priestupkové konanie by sa nemalo začať, pretože v jednom alebo vo viacerých zaznamenaných prípadoch nemohla spravodajská jednotka ovplyvniť nedodržanie požiadaviek, alebo

                           ii)

                           prípadná pokuta by nedosiahla minimálnu sumu, ktorú možno uložiť ako sankciu.

         3.   Ak ECB alebo príslušná NCB začne priestupkové konanie, toto konanie prebieha podľa článku 3 nariadenia (ES) č. 2532/98, vrátane vydania písomného oznámenia a prijatia zdôvodneného rozhodnutia ECB.
   Článok 4
   Uplatňovanie sankcií
   1.   Sankcie sa počítajú v dvoch fázach. Najprv sa vypočíta referenčná výška, ktorá zohľadňuje kvantitatívne aspekty. Potom sa zohľadnia okolnosti prípadu uvedené v článku 2 ods. 3 nariadenia č. 2532/98, ktoré môžu mať vplyv na skutočnú výšku sankcie.
   2.   V prípade porušení, ktoré súvisia s včasnosťou, závažnosť porušenia závisí od počtu pracovných dní omeškania v porovnaní s termínom stanoveným NCB.
   3.   V prípade porušení, ktoré súvisia s nepresnosťou a/alebo pojmovým súladom, závažnosť porušenia závisí od veľkosti chyby. ECB neberie do úvahy chyby zaokrúhľovania a zanedbateľné chyby. Navyše, čo sa týka pojmového súladu, bežné revízie, t. j. nesystematické revízie radov vykazovaných v rámci obdobia (mesiac alebo štvrťrok) nasledujúceho po prvom vykazovaní, sa nebudú považovať za prípady pojmového nesúladu.
   4.   V článku 7 ods. 4 nariadenia (ES) č. 2533/98 sa stanovuje maximálna výška sankcií, ktoré ECB môže uložiť spravodajským jednotkám.
   5.   Ak má porušenie požiadaviek na štatistické vykazovanie za následok tiež porušenie požiadaviek na povinné minimálne rezervy, sankcie za porušenie požiadaviek na štatistické vykazovanie sa neukladajú.
   Článok 5
   Záverečné ustanovenie
   Toto rozhodnutie nadobúda účinnosť 1. septembra 2010. Uplatňuje sa počnúc referenčným obdobím december 2010 na mesačné a ročné požiadavky na vykazovanie a štvrtým štvrťrokom 2010 na štvrťročné požiadavky na vykazovanie.

      Vo Frankfurte nad Mohanom 19. augusta 2010

            Prezident ECB

         Jean-Claude TRICHET

      (1)  Ú. v. ES L 318, 27.11.1998, s. 8.

      (2)  Ú. v. ES L 318, 27.11.1998, s. 4.

      (3)  Ú. v. ES L 264, 12.10.1999, s. 21.

      (4)  Ú. v. EÚ L 15, 20.1.2009, s. 14.

      (5)  Ú. v. ES L 10, 12.1.2002, s. 24.


title: Rozhodnutie Komisie z 28. septembra 2001 o uzatvorení dvoch dohôd o spolupráci medzi Európskym spoločenstvom pre atómovú energiu a Ruskou federáciou v oblasti jadrovej bezpečnosti a v oblasti riadenej jadrovej fúzie (oznámené pod číslom C(2001) 2901)

text:
Dôležité právne oznámenie

|

32001D0762

Úradný vestník L 287 , 31/10/2001 S. 0023 - 0023

		Rozhodnutie Komisiez 28. septembra 2001o uzatvorení dvoch dohôd o spolupráci medzi Európskym spoločenstvom pre atómovú energiu a Ruskou federáciou v oblasti jadrovej bezpečnosti a v oblasti riadenej jadrovej fúzie(oznámené pod číslom C(2001) 2901)(2001/762/Euratom)KOMISIA EURÓPSKYCH SPOLOČENSTIEV,so zreteľom na Zmluvu o založení Európskeho spoločenstva pre atómovú energiu, najmä na jej článok 101 ods. 2,so zreteľom na súhlas Komisie [1],keďže:dve dohody medzi Európskym spoločenstvom pre atómovú energiu a Ruskou federáciou v oblasti jadrovej bezpečnosti a v oblasti riadenej jadrovej fúzie sa musia uzatvoriť,ROZHODLA TAKTO:Jediný článokDve dohody medzi Európskym spoločenstvom pre atómovú energiu a Ruskou federáciou v oblasti jadrovej bezpečnosti a v oblasti riadenej jadrovej fúzie sa týmto uzatvárajú v mene Európskeho spoločenstva pre atómovú energiu.V Bruseli 28. septembra 2001Za KomisiuPascal Lamyčlen Komisie[1] Ú. v. ES L 287, 31.10.2001, s. 21.--------------------------------------------------